sagorsarker/bangla-wikipedia huggingface dataset:
আন্দ্রিয়াস ফ্রানৎস ভিলহেলম শিম্পার

আন্দ্রিয়াস ফ্রানৎস ভিলহেল্ম শিম্পার একজন জার্মান উদ্ভিদবিজ্ঞানী ও উদ্ভিদভূগোলবিদ ছিলেন। তিনি টিস্যুতত্ত্ব, পরিবেশবিজ্ঞান ও উদ্ভিদভূগোলে উল্লেখযোগ্য ভূমিকা রাখেন। ১৮৯৯ সালে সমুদ্রযাত্রায় শিম্পার দক্ষিণ পূর্ব এশিয়া এবং ক্যারিবীয় এলাকায় গমন করেন। তিনি ক্রান্তীয় অতিবৃষ্টি অরণ্য ও "স্ক্লেরোফিল" ধারণার উদ্ভাবন করেন।
শিম্পার স্ট্রাসবুর্গ (বর্তমানে ফ্রান্সের অংশ) শহরে বিশিষ্ট বৈজ্ঞানিক পরিবারে জন্মগ্রহণ করেন। তার বাবা ভিলহেল্ম ফিলিপ শিম্পার স্ট্রাসবুর্গ শহরের প্রাকৃতিক ইতিহাস জাদুঘরের পরিচালক ছিলেন। এছাড়াও ভিলহেল্ম ব্রায়োফাইটা উদ্ভিদ সম্বন্ধে একজন বিশেষজ্ঞ ছিলেন। এছাড়াও তিনি ভূতত্ত্ব বিষয়ে অধ্যাপনা করেন। গিওর্গ ভিলহেল্ম শিম্পার (১৮০৪-১৮৭৮) তার বাবার চাচাতো ভাই ছিলেন। গিওর্গ আরব্য ও আফ্রিকা অঞ্চলে কর্মরত একজন প্রথিতযশা সংগ্রহকারী ও অভিযাত্রী ছিলেন। প্রকৃতিবিদ কার্ল ফ্রেডরিখ শিম্পার-ও আন্দ্রিয়াস এর একজন আত্মীয় ছিলেন।
১৮৭৪ থেকে ১৮৭৮ সালে শিম্পার স্ট্রাসবুর্গ বিশ্ববিদ্যালয়ে অধ্যয়ন করেন। তিনি সেখান থেকেই পিএইচডি ডিগ্রি অর্জন করেন। তিনি পরবর্তীকালে লিওঁ শহরে কাজ করেন। ১৮৮০ সালে শিম্পার মার্কিন যুক্তরাষ্ট্র ভ্রমণ করেন। তিনি সেখানে জন হপকিন্স বিশ্ববিদ্যালয়ের ফেলো নির্বাচিত হন।
১৮৮২ সালে বন বিশ্ববিদ্যালয়ে শিম্পার শিক্ষকতা শুরু করেন। তিনি সেখানে এডওয়ার্ড স্ট্রাসবুর্গার এর সঙ্গে কাজ করেন। ১৮৮৩ সালে শিম্পার ক্লোরোপ্লাস্ট এর এন্ডোসিমবায়োটিক উৎপত্তি সম্পর্কে ধারণা প্রদান করেন। এর ফলে কনস্তান্তিন মেরেসচাউস্কি এবং লিন মারগুলিস জৈবিক সহাবস্থান তত্ত্ব প্রদানে সক্ষম হন। তিনি কোষের টিস্যুতত্ত্ব, ক্রোমাটোফোর ও স্টার্চের বিপাক প্রক্রিয়া নিয়েও গবেষণা করেন। ১৮৮৬ সালে শিম্পার বন বিশ্ববিদ্যালয়ের সংখ্যাতিরিক্ত অধ্যাপক নিযুক্ত হন। তিনি ওয়েস্ট ইন্ডিজ ও ভেনিজুয়েলায় ১৮৮২-১৮৮৩ সালে অভিযাত্রা পরিচালনা করেন। ১৮৮৬ সালে শিম্পার ফ্রিৎস মুলারের সঙ্গে ব্রাজিল ভ্রমণ করেন। ১৮৮৯-১৮৯০ সালে তিনি সিংহল (বর্তমান শ্রীলঙ্কা), মালয় (বর্তমান মালয়েশিয়া ও সিঙ্গাপুর), বোগোর ও জাভা দ্বীপ ভ্রমণ করেন।
১৮৯৮ সালে শিম্পার বাসেল বিশ্ববিদ্যালয়ের উদ্ভিদবিজ্ঞানের অধ্যাপক নিযুক্ত হন। ঐ বছর তিনি জার্মানি কর্তৃক আয়োজিত ভালদিভিয়া অভিযাত্রায় যোগ দান করেন। অধ্যাপক কার্ল চুনের নেতৃত্বে এসএস ভালদিভিয়ায় তারা সমুদ্রযাত্রা করেন। ভ্রমণটি নয় মাস দীর্ঘ ছিল। এসময় শিম্পার ক্যানারি দ্বীপ, ক্যামেরুন, কেপ টাউন, কার্গুয়েলেন, নিউ আমস্টারডাম, কোকোস দ্বীপ, সুমাত্রা, মালদ্বীপ, সিংহল, সেশেল ও লোহিত সাগর ভ্রমণ করেন।
শিম্পার প্লাস্টিড এর একটি নিখুঁত ও পরিষ্কার বর্ণনা প্রদান করেন। ১৮৯৯ সালে তিনি বাসেল বিশ্ববিদ্যালয়ের উদ্ভিদবিজ্ঞানের অধ্যাপক নিযুক্ত হন। ক্যামেরুন ও দার-এস-সালামে তিনি ম্যালেরিয়ায় আক্রান্ত হন। ১৯০১ সালে ৪৫ বছর বয়সে শিম্পার শেষনিঃশ্বাস ত্যাগ করেন।
শিম্পার ফ্লানজেনজিওগ্রাফি আউফ ফিজিওলজিশ্চার গ্রুন্ডলাগে রচনার জন্য সবচেয়ে বেশি পরিচিত। ১৮৯৮ সালে জেনা বিশ্ববিদ্যালয় রচনাটি প্রকাশ করে। সেখানে তিনি উদ্ভিদের সম্প্রসারণ ও পরিবেশবিজ্ঞান নিয়ে বিস্তারিত ধারণা প্রদান করেন।
এ সময় রুশ মৃত্তিকাবিজ্ঞানীদের সাথে সহমত হয়ে শিম্পার বলেন, উদ্ভিদবসতি কিছু নির্দিষ্ট জলবায়ু অঞ্চলেই সীমাবদ্ধ থাকে। অন্যান্যদের মধ্যে ফ্রেডরিক এডওয়ার্ড ক্লিমেন্টস ১৯১৬ সালে এবং ভূজীববিজ্ঞানী হাইনরিখ ভাল্টার ১৯৫৪ সালে এ ধারণার সম্প্রসারণ ঘটান।
১৮৯৪ সালে শিম্পার উদ্ভিদবিজ্ঞানের পাঠ্যপুস্তক লেহব্রুক ডার বোটানিক রচনা করেন। ১৯০২ সাল পর্যন্ত এর প্রকাশিত সংস্করণগুলোর পঞ্চম অধ্যায়ের সম্পাদক হিসেবে তিনি দায়িত্ব পালন করেন।
মহীকাণ্ঠা এজেন্সি

মহীকাণ্ঠা এজেন্সি ছিলো ব্রিটিশ ভারতের একটি রাজনৈতিক এজেন্সি, যা বোম্বে প্রেসিডেন্সির ব্রিটিশ সরকারের সাথে উক্ত অঞ্চলের দেশীয় রাজ্যগুলির সম্পর্ক স্থাপন করতো৷ ১৯৩৩ খ্রিস্টাব্দে এজেন্সিটির দাঁতা রাজ্য ব্যতীত সমগ্র মহীকাণ্ঠা এজেন্সি পশ্চিম ভারত রাজ্য এজেন্সির সঙ্গে যুক্ত করা হয়৷ এজেন্সিটির মোট ক্ষেত্রফল ছিলো এবং ১৯০১ খ্রিস্টাব্দের জনগণনা অনুসারে জনসংখ্যা ছিলো ৩,৬১,৫৪৫ জন৷
১৮০৩ থেকে ১৮০৫ খ্রিস্টাব্দের মধ্যে ব্রিটিশ ও মারাঠাদের মধ্যে সংঘটিত হওয়া দ্বিতীয় ইঙ্গ-মারাঠা যুদ্ধর পর থেকে এই অঞ্চলের রাজ্যগুলির ব্রিটিশ প্রভাবিত হওয়া শুরু করে। ১৮১১ খ্রিস্টাব্দের মধ্যে মারাঠা সাম্রাজ্যের পতন শুরু হলে ব্রিটিশ সরকার বরোদা রাজ্যের শাসককে মাধ্যম বানিয়ে মহীকাণ্ঠা এজেন্সির রাজ্যগুলি থেকে কর আদায় করে বার্ষিক হারে ব্রিটিশদের তা দেওয়ার চুক্তিপত্রে স্বাক্ষর করান। ১৮২০ খ্রিস্টাব্দে বরোদা দেশের অন্য কোন রাজ্যে নিজের সৈন্যদল পাঠাতে নারাজ থাকলে ব্রিটিশরা নিজে থেকেই সম্পূর্ণ অঞ্চলের উপর নিজের কর্তৃত্ব প্রতিষ্ঠা করে। ১৮৩০ এর দশকে, ১৮৫৭-৫৮ এবং ১৮৬৭ খ্রিস্টাব্দে ভারতজুড়ে কিছু বিশৃঙ্খলা দেখা দিলেও এই অঞ্চল ছিল যথেষ্ট শান্ত এবং সুরক্ষিত। তবে ১৮৮১ খ্রিস্টাব্দ নাগাদ বিজয়নগর রাজ্যের স্থানীয় ভিলরা তাদের শাসকদের প্রতি বিদ্রোহ ঘোষণা করে তাকে বিতাড়িত করার ঘটনা ঘটে।
মহীকাণ্ঠা ১৮৯৯-১৯০০ খ্রিস্টাব্দে ভয়ঙ্কর খরা হয়, ফলস্বরূপ ১৮৯১-১৯০১ খ্রিস্টাব্দের জনগণনা জনসংখ্যা ৩৮% হ্রাস পায়। এই অঞ্চলের জনসংখ্যা অধিকাংশই ছিল ভিল এবং কোলী। ১৮৯৭ খ্রিস্টাব্দে আমেদাবাদ থেকে অম্বলিয়ারা রাজ্যের নিকটস্থ পরন্তী হয়ে আহমেদনগর পর্যন্ত রেললাইন দীর্ঘায়িত করা হয়। এজেন্সির সদর সাদরাতে স্কট কলেজ নামে একটি ব্রিটিশ পাবলিক স্কুল প্রতিষ্ঠা করা হয়, এটি ছাড়া সাদরাতে আরো একটি, ইদার ও মাণসাতে ছিল ইংরেজি মাধ্যমের শিক্ষাপ্রতিষ্ঠান।
১৯৩৩ খ্রিস্টাব্দে মহীকাণ্ঠা এবং বনাসকাণ্ঠা এই দুটি এজেন্সিকে একত্রিত করা হয়। ১৯২৫ খ্রিস্টাব্দের পূর্বে বনাসকাণ্ঠা পালনপুর এজেন্সি নামে পরিচিত ছিল। পরে পালনপুর এজেন্সির পালনপুর রাজ্যকে রাজপুতানা এজেন্সির অন্তর্ভুক্ত করা হলে বাকি দেশীয় রাজ্যগুলি কে মহীকাণ্ঠা এজেন্সির অন্তর্ভুক্ত করা হয়।
১৯৪৭ খ্রিস্টাব্দে ভারতের স্বাধীনতা লাভের পর মহীকাণ্ঠা এজেন্সির রাজ্য গুলি ভারতের অন্তর্ভুক্ত হয়। স্বাধীন ভারতে প্রাথমিকভাবে এগুলি বোম্বে রাজ্যের উত্তর দিকের জেলাগুলির মধ্যে বন্টিত হয়। ১৯৬০ খ্রিস্টাব্দে ভাষার ভিত্তিতে বোম্বে রাজ্য গুজরাত এবং মহারাষ্ট্র নামে দুটি রাজ্যে বিভক্ত হলে পূর্বতন এই মহীকাণ্ঠা এজেন্সি গুজরাত রাজ্যের অংশীভূত হয়।
এই এজেন্সির দেশীয় রাজ্যগুলি নিম্নলিখিত প্রকারের বিভক্ত ছিল:
দাঁতা রাজ্য

দাঁতা রাজ্য ছিলো ব্রিটিশ শাসিত ভারতে অবস্থিত একটি ১১ তোপ সেলামী সম্মানপ্রাপ্ত দেশীয় রাজ্য, যা বর্তমানে ভারতের অন্তর্গত৷ ব্রিটিশ ভারতে এটি বোম্বে প্রেসিডেন্সির বরোদা, পশ্চিম ভারত ও গুজরাত রাজ্য এজেন্সির মহীকাণ্ঠা এজেন্সিতে অবস্থিত রাজ্যগুলির মধ্যে একটি ছিলো। বর্তমানে এটি গুজরাত রাজ্যের উত্তর-পূর্ব দিকে অবস্থিত। রাজ্যটির রাজধানী ছিল দাঁতা শহরে, যা রাজ্য গঠনের পর বনাসকাণ্ঠা জেলায় অবস্থিত।
১৬০৮ খ্রিস্টাব্দে দাঁতা রাজ্যের প্রতিষ্ঠা হয়৷ ১৯৪৮ খ্রিস্টাব্দের ৬ই নভেম্বর দাঁতা রাজ্যের শেষ শাসক ভবানীসিংজী বরদের সম্মতি স্বাক্ষরে রাজ্যটি ভারতীয় অধিরাজ্যে যোগদান করেন৷ 
দাঁতা দেশীয় রাজ্যের শাসকগণ মহারাণা উপাধিতে ভূষিত হতেন৷
গারদা হ্রদ

গারদা হ্রদ ( অথবা ; ; ; ) হলো ইতালির বৃহত্তম হ্রদ। এটি উত্তর ইতালির একটি জনপ্রিয় পর্যটন স্থান। হ্রদটি ব্রেসিয়া ও ভেরোনা এবং মিলান ও ভেনিসের প্রায় মধ্যবর্তী স্থানে ডলোমাইটস পর্বতমালার কূল ঘেঁষে অবস্থিত। এই আল্পাইন অঞ্চলটি অন্তিম বরফ যুগের শেষ সময়ের দিকে হিমবাহ দ্বারা গঠিত হয়েছিল। গারদা হ্রদ এবং এর উপকূল দক্ষিণ-পূর্বে ভেরোনা প্রদেশ, দক্ষিণ-পশ্চিমে ব্রেসিয়া প্রদেশ এবং উত্তরে ত্রেনতিনো পর্যন্ত বিস্তৃত হয়েছে। অষ্টাদশ শতাব্দীতে হ্রদটির লিখিত নামকরণ করা হয়েছে "গারদা" নামে একটি ছোট শহরের সাথে মিল রেখে।
বিবেকানন্দ হাই স্কুল এন্ড কলেজ

বিবেকানন্দ হাই স্কুল এন্ড কলেজ, টাঙ্গাইল শহরের প্রাণকেন্দ্রে আকুরটাকুর পাড়ায় সুনামধন্য সুবোধ চদ্র দে বিবেকানন্দ শিক্ষা মন্দির নামে ১৯৩০ সালে প্রতিষ্ঠিত করেন।
আশ্রম স্কুল নামে পরিচিত স্কুলটিতে সুবোধ চদ্র দে প্রধান শিক্ষকের দায়িত্ব নিয়েছিলেন। বিদ্যালয়টি প্রতিষ্ঠিত হবার পর থেকে এ পর্যন্ত মাধ্যমিক পর্যায়ে পাঠ দান করা হত (২০১১)। পরবর্তীতে বিদ্যালয়টিকে উচ্চ মাধ্যমিক পর্যায়ে উন্নীত করা হয় (২০১২)। বর্তমানে এই প্রতিষ্ঠানটি বিবেকান্দ হাই স্কুল এন্ড কলেজ নামে পরিচিত।
প্রতিষ্ঠানটিতে মাল্টিমিডিয়া ক্লাসরুম সহ কম্পিউটার ল্যাব ও পাঠাগার রয়েছে। শিক্ষার্থীদের লেখাপড়ার পাশাপাশি সাংস্কৃতিক কর্মকাণ্ডে রয়েছে অনিস্বীকার্য অবদান। উল্লেখ্যঃ একাধিকবার ক্রিকেটে জেলা চ্যম্পিন হয়ে রানার্স আপ হয় ময়মনসিংহ জেলায় (২০১৬ ও ২০১৭)। এছাড়া ৩৯তম জাতীয় ক্রিকেট টুর্নামেন্টে ময়মনসিংহ অঞ্চলে ৬টি জেলার মধ্যে প্রথম স্থান এবং বিভাগীয় পর্যায়ে রানার্সআপ হওয়ার সাফল্য অর্জন করে (২০১০)।
গ্রিনভিল, সাউথ ক্যারোলাইনা

গ্রিনভিল (; স্থানীয়ভাবে ) হলো যুক্তরাষ্ট্রের সাউথ ক্যারোলাইনার গ্রিনভিল কাউন্টির একটি শহর এবং প্রশাসনিক কেন্দ্র। শহরটিতে ২০১৯ সাল অনুযায়ী আনুমানিক ৭০,৬৩৫ জন জনগণ বসবাস করছে, এবং শহরটি ওই অঙ্গরাজ্যের ষষ্ঠ বৃহত্তর শহর। এটি আটলান্টা এবং নর্থ ক্যারোলাইনার শার্লট শহরের মাঝামাঝি এলাকায় "ইন্টারস্টেট ৮৫" বরাবর অবস্থিত এবং ইন্টারস্টেট ১৮৫ ও ৩৮৫ এর মহানগরীয় এলাকার অন্তর্ভুক্ত। মার্কিন আদমশুমারী ব্যুরো অনুযায়ী ২০১৫ এবং ২০১৬ সালের সময়কালে গ্রিনমিল শহরটি যুক্তরাষ্ট্রের চতুর্থ দ্রুত বর্ধমান শহর ছিল।
এসওএস কলকাতা

এসওএস কলকাতা ২০২০ সালের ভারতীয় বাংলা ভাষার অ্যাকশন থ্রিলার চলচ্চিত্র। চলচ্চিত্রটি পরিচালনা করেন অংশুমান প্রত্যুশ এবং প্রযোজনা করেন জারেক এন্টারটেইনমেন্ট এবং প্রত্যুশ প্রোডাকশন। যশ দাশগুপ্ত, মিমি চক্রবর্তী, নুসরত জাহান এবং সব্যসাচী চক্রবর্তী অভিনীত এই চলচ্চিত্রটিতে সন্দেহভাজন সন্ত্রাসী হামলার বিষয়ে এবং সেনাবাহিনী, পুলিশ এবং সাধারণ মানুষ কীভাবে প্রাণ বাঁচাতে এবং অন্যায় কাজের বিরুদ্ধে রুখে দাড়াতে কাজ করতে পারে সে সম্পর্কে দেখানো হয়েছে। মহামারীজনিত কারণে লকডাউনের পরে ২০২০ সালের জুলাইতে চলচ্চিত্রটির চিত্রগ্রহণ আবার শুরু হয়।
২০২০ সালের ২১ অক্টোবর পূজা ছুটির সাথে মিল রেখে চলচ্চিত্রটি প্রেক্ষাগৃহে মুক্তি পায়। কোভিড-১৯ মহামারীর কারণে চলচ্চিত্রটি তৈরিতে দেরি হয়েছিল।
সন্ত্রাসী আফতাব আনসারির নেতৃত্বে, অর্ধ ডজন জিহাদি মুম্বইয়ের হামলার প্রতিশোধ নিতে কলকাতায় প্রবেশ করে। বিশেষ টাস্কফোর্সের নেতা জাকির আহমেদের (যশ দাশগুপ্ত) প্রতি আফতাবের ব্যক্তিগত ক্ষোভ রয়েছে। আফতাব কলকাতায় একাধিক হামলার পরিকল্পনা করে। যার শেষ ঘটে, জেডাব্লু মেরিয়ট (থুড়ি চ্যারিয়ট) নামক একটি ৫-তারা হোটেলের প্রাঙ্গনে জিম্মি পরিস্থিতির সৃষ্টি করে। আফতাবের হামলায় স্ত্রী সঞ্জনাকে (মিমি চক্রবর্তী) হারানো, জাকির আহমেদ উদ্ধার অভিযান পরিচালনা ও জিহাদিদের গ্রেপ্তারের জন্য এটিএস প্রযুক্তি প্রধান আমন্ডা জোন্সের (নুসরত জাহান) সাথে ঘটনাস্থলে কাজ করে।
টিজার প্রকাশের মাধ্যমে, ২০২০ সালের ২ অক্টোবর চলচ্চিত্রটির প্রচার শুরু হয়।
পূজা ছুটির সাথে মিল রেখে, ২০২০ সালের ২১ অক্টোবরে প্রেক্ষাগৃহে চলচ্চিত্রটি মুক্তি দেয়ার সিদ্ধান্ত নেয়া হয়।
ছবিটির সাউন্ডট্র্যাক সৃষ্টি করেন স্যাভি - প্রতীক কুন্ডু এবং গানের কথা লিখেন প্রতীক কুন্ডু ও রিতম। সাউন্ডট্র্যাকের "ঠিক ভুল ভুলে আম" গানটি সুরেলাধর্মী। সবেশী এবং প্রতীক কুন্ডু রচনাতে অন্বিশা দত্ত গুপ্ত গানটি গান।
"টাইমস অফ ইন্ডিয়ার" পক্ষে উপম বুজারবারুয়া পাঁচ তারকার মধ্যে এটিকে তিন তারকা দেন এবং এটিকে "অ্যাকশন এবং নাটকের একটি অপ্রতিরোধ্য সংমিশ্রণ" হিসেবে অভিহিত করেন। বুজারবারুয়া মত দেন যে দুর্বল স্ক্রিপ্ট হওয়া সত্ত্বেও "এসওএস কলকাতা" একটি শালীন প্রদর্শনী উপহার দিয়েছে। তিনি অভিনয়, সংগীত এবং বিশেষ প্রভাবগুলির প্রশংসা করেন, তবে সমালোচনা করেন যে গবেষণা এবং চরিত্র চিত্রায়নে (স্কেচ) যথাযথ গুরুত্ব দেওয়া হয়নি। "সামগ্রিকভাবে, এসওএস কলকাতা একবার দেখার জন্য শ্রেষ্ঠ" মন্তব্য করে তিনি তাঁর পর্যালোচনাটি শেষ করেন।
ছাতক থানা

ছাতক থানা বাংলাদেশের সুনামগঞ্জ জেলার অন্তর্গত ছাতক উপজেলার একটি থানা।
১৯০৮ সালে ছাতক থানা প্রতিষ্ঠিত হয় এবং ১৯২২ সালে পূর্ণাঙ্গরূপ লাভ করে।
ছাতক উপজেলার ১টি পৌরসভা ও ১৩টি ইউনিয়নের প্রশাসনিক কার্যক্রম ছাতক থানার আওতাধীন।
আদম তমিজী হক

আদম তামিজী হক (জন্মঃ ২৯ ডিসেম্বর, ১৯৭৬) একজন বাংলাদেশি শিল্পপতি, ব্যবসায়ী এবং সমাজসেবক। তিনি এ. টি. হক লিমিটেডের ব্যবস্থাপনা পরিচালক ও মানবিক বাংলাদেশ সোসাইটির প্রতিষ্ঠাতা চেয়ারম্যান।
আদম তামিজী হক ১৯৭৬ সালের ২৯ ডিসেম্বর ঢাকার ইস্কাটন এলাকায় জন্মগ্রহণ করেন। তিনি পিতা এ.টি. হক লিমিটেডের প্রতিষ্ঠাতা চেয়ারম্যান ব্যারিস্টার তমিজুল হক ও মাতা নাম ইয়াসমিন হকের একমাত্র ছেলে। তমিজুল হক ভারতের আসামের বাসিন্দা হলেও দেশভাগের আগেই ঢাকায় স্থায়ীভাবে বসবাস শুরু করেন। ৯ বছর বয়সে তিনি পাড়ি জমান লন্ডনে। তার স্কুল জীবনের বেশিরভাগ সময় ইংল্যান্ডের বোর্ডিং স্কুলে কেটেছে। ১৬ বছর বয়সে তিনি বোর্ডিং স্কুল ছেড়ে লন্ডনের একটি টিউটোরিয়াল কলেজে যান। পরবর্তীতে অল্প কিছুদিন তানজানিয়ার জানজিবারে থাকার পরে তিনি উত্তর ইংল্যান্ডের হাডারসফিল্ডে যান। সেখানে হাডারসফিল্ডের হিলটন হোটেলে কাজ করার আগে ক্যাটারিংয়ের একটি কোর্স করেন। ১৮ বছর বয়সে পারিবারিক ব্যবসায় হাল ধরতে তিনি দেশে ফিরে আসেন। আদম তমিজী হক যুক্তরাজ্যের মিডলসেক্স বিশ্ববিদ্যালয় থেকে স্নাতক ডিগ্রি অর্জন করেছেন।
আদম তামিজী হকের পিতা ও হক গ্রুপের প্রতিষ্ঠাতা পরিচালক প্রয়াত ব্যারিস্টার তমিজুল হক ২০০২ সালে যখন প্রতিষ্ঠানটির কর্মকাণ্ডে সক্রিয় অংশগ্রহণ বন্ধ করে দেন তখন দেশের বিস্কুট, কনফেকশনারি, ওয়েফার, সাবান এবং ব্যাটারি প্রস্তুত এবং বিপনণকারী প্রতিষ্ঠানটি আর্থিকভাবে অচল হয়ে পড়ে। আদম তামিজীর কথায়, “বলা যায় প্রায় দুই বছরের বিক্রির সমান টাকার ঋণ ছিল আমাদের। এক কথায় বলা চলে ব্যবসা কার্যত বন্ধ হয়ে যাচ্ছিল।” সে সময়ে ১৮ বছর বয়সে তিনি প্রতিষ্ঠানের হাল ধরেন। তখন তিনি শুধুমাত্র শুষ্ক কোষ এবং সাবানের ব্যবসায় যুক্ত ছিলেন। পরবর্তীতে ২০১০ সালে তিনি হক গ্রুপ অব ইন্ডাস্ট্রিজের ব্যবস্থাপনা পরিচালক হিসাবে দায়িত্ব গ্রহণ করেন। ২০১১ সালে ম্যানেজিং ডিরেক্টর হওয়ার পরে নিজেকে বিস্কুট ব্যবসার সাথে জড়িত করেছেন।
২০১৯ সালে কুটির শিল্প শ্রেণীতে মেসার্স হক ড্রাইসেল লিমিটেডের ব্যবস্থাপনা পরিচালক হিসেবে বাংলাদেশের শিল্প মন্ত্রণালয় তাকে বাণিজ্যিকভাবে গুরুত্বপূর্ণ ব্যক্তি নির্বাচন করেছে।
২০১৭ সালের ডিসেম্বরে ঢাকায় প্রচুর পোস্টার লাগানোর দায়ে ঢাকা সিটি করপোরেশন আদম তামিজী হক ও ঢাকা লিট ফেস্ট-এর আয়োজক যান্ত্রিক ফাউন্ডেশনকে ৫০ হাজার টাকা জরিমানা করে। এ ব্যাপারে হক গ্রুপ আনুষ্ঠানিকভাবে দুঃখ প্রকাশ করে।
২০২৩ সালের সেপ্টেম্বর মাসে ফেইসবুক লাইভে তার নিজের পাসপোর্ট পুড়িয়ে এবং তার নিজ দল আওয়ামি লীগের বিরুদ্ধে বক্তব্য দিয়ে ব্যাপক আলোচনায় আসেন।
আওয়ামী লীগ থেকে তাকে বহিষ্কার করা হলে তিনি যুক্তরাজ্য প্রবেশের দশ বছরের মধ্যে সেদেশের প্রধানমন্ত্রী হবে বলে ঘোষণা দেন।
১৮ নভেম্বর ২০২৩ ইংরেজী তারিখে এক সংবাদ সম্মেলনে র‍্যাপিড অ্যাকশন ব্যাটেলিয়ান তথা র‍্যাবের কমান্ডার আল মুইন জানান, আদম তমিজি হকের বিরুদ্ধে হওয়া মামলায় তাকে গ্রেফতার করতে র‍্যাবের সদস্যরা তার বাসায় গিয়ে গ্রেফতার না করে ফিরে আসলেও সেখানে র‍্যাব এর প্রহরা বসানো হয়েছে। আদম তমিজী হকের বিরুদ্ধে দুটি মামলা হয়েছে।তাকে গ্রেফতারের চেষ্টা করলে তিনি আত্মহত্যার হুমকি দেন বলে র‍্যাব জানিয়েছে। গত ১৩ নভেম্বর ঢাকায় আসার পর গুলশানের বাসায় তিনি অবস্থান করছেন। এর আগে তার মানসিক অবস্থা সম্পর্কে টাকার পত্রপত্রিকায় বিরূপ বক্তব্য পাওয়া যায়। এর পূর্বে তিনি অভিযোগ করেন সরকারের একজন প্রতিমন্ত্রী এবং তার চাচা তার গাজীপুর এ অবস্থিত ১ হাজার কোটি টাকার সম্পদ আত্মসাৎ করার চেষ্টা করছে।
আদম তমিজী হক আওয়ামিলীগ সরকারের যুব ও ক্রীড়া মন্ত্রী জাহিদ আহসান রাসেল ও তার চাচার বিরুদ্ধে হক গ্রুপ অব ইন্ডাস্ট্রিজের কারখানা সহ একহাজার কোটি টাকা সম্পত্তি আত্মসাতের অভিযোগ আনেন।
মনজুর আহমদ চিনিওটি

মাওলানা মনজুর আহমদ চিনিওটি (উর্দু ; مولانا منظور احمد چنیوٹی) (৩১ ডিসেম্বর ১৯৩১ – ২৭ জুন ২০০৪) ছিলেন একজন পাকিস্তানি ইসলামি পণ্ডিত, রাজনীতিবিদ ও লেখক। 
মনজুর আহমদ চিনিওটি সিন্ধ মাদরাসাতুল ইসলাম বিশ্ববিদ্যালয় এবং জামিয়া তালিমুল কুরআন রাওয়ালপিন্ডি থেকে পড়াশোনা করেছেন। তিনি জামিয়া আরাবিয়া চিনিওট প্রতিষ্ঠা করেন। 
তিনি তার নিজের শহরে কাউন্সিলর হয়েছিলেন এবং ১৯৯৩ সালে চিনিওট পৌর কমিটির চেয়ারম্যান হিসাবে দায়িত্ব পালন করেছিলেন। তিনি ১৯৮৫, ১৯৮৮ এবং ১৯৯৭ সালে পাঞ্জাবের প্রাদেশিক পরিষদের সদস্যও নির্বাচিত হয়েছিলেন। 
তিনি আন্তর্জাতিক খতমে নবুওত আন্দোলনের কেন্দ্রীয় নেতা হিসেবেও দায়িত্ব পালন করেন। 
তিনি জামিয়াতুল-মদীনায় ভিজিটিং প্রফেসরের দায়িত্বও পালন করেছেন। 
তিনি ২৭ জুন ২০০৪ সালে মারা যান।
জিল বাইডেন

জিল ট্রেসি জ্যাকবস বাইডেন (জ্যাকবস, পূর্বে স্টিভেনসন; জন্ম: ৩ জুন ১৯৫১) হলেন একজন মার্কিন শিক্ষিকা যিনি মার্কিন যুক্তরাষ্ট্রের ফার্স্ট লেডি ছিলেন এবং তিনি ২০০৯ থেকে ২০১৭ সাল পর্যন্ত আমেরিকার সেকেন্ড লেডি ছিলেন। তিনি আমেরিকার ৪৬ তম রাষ্ট্রপতি জো বাইডেনের স্ত্রী। তার সঙ্গী বাইডেন রাষ্ট্রপতি ২০ শে জানুয়ারী, ২০২১ সালে ৪৬ তম রাষ্ট্রপতি হিসাবে দায়িত্ব গ্রহণ করেন। এবং তিনি প্রথম ইতালীয়-মার্কিন, যিনি মার্কিন যুক্তরাষ্ট্রের ফার্স্ট লেডি।
তিনি নিউ জার্সির হ্যামনটনে জন্মগ্রহণ করেন। তিনি পেনসিলভেনিয়ার উইলো গ্রোভে বড় হয়েছেন। তিনি জো বাইডেনকে ১৯৭৭ সালে বিয়ে করেছিলেন ।জো বাইডেনের প্রথম স্ত্রী পরিবার তাঁর দুই ছেলে বেয়াউ এবং হান্টারের ও একজন কন্যা শিশু জন্মগ্রহণ করেন । জো বাইডেনের প্রথম স্ত্রী এবং কন্যা শিশু ১৯৭২ সালে একটি গাড়ী দুর্ঘটনায় মারা গিয়েছিলেন। জিল বাইডেন এবং তার স্বামীর এক কন্যা শিশু অ্যাশলে জন্মগ্রহণ করেছেন ১৯৮১ সালে। তিনি ডেলাওয়্যার বিশ্ববিদ্যালয় থেকে স্নাতক এবং ডক্টরাল ডিগ্রি অর্জন করেছেন, পাশাপাশি ওয়েস্ট চেস্টার বিশ্ববিদ্যালয় এবং ভিলেনোভা বিশ্ববিদ্যালয় থেকে স্নাতকোত্তর ডিগ্রি অর্জন করেছেন। তিনি ১৩ বছর ধরে উচ্চ বিদ্যালয়ে ইংরেজি শিক্ষিকা ছিলেন এবং মনোচিকিত্সা হাসপাতালে সংবেদনশীল প্রতিবন্ধী কিশোর-কিশোরীদের শিক্ষিকা ছিলেন।
১৯৯৩ থেকে ২০০৮ অবধি, বাইডেন ডেলাওয়্যার টেকনিক্যাল অ্যান্ড কমিউনিটি কলেজের একজন ইংরেজি প্রশিক্ষক ছিলেন । ২০০৯ সাল থেকে তিনি নর্দান ভার্জিনিয়া কমিউনিটি কলেজের ইংরেজির অধ্যাপক ছিলেন । তিনি বাইডেন ব্রেস্ট হেলথ ইনিশিয়েটিভ অলাভজনক প্রতিষ্ঠানের প্রতিষ্ঠাতা, বুক বুডিজ প্রোগ্রামের সহ-প্রতিষ্ঠাতা, বিডন ফাউন্ডেশনের সহ-প্রতিষ্ঠাতা এবং গ্রাউন্ডে ডেলাওয়্যার বুটস-সহ-প্রতিষ্ঠাতা,তার সঙ্গী মিশেল ওবামাসহ-প্রতিষ্ঠাতা।
জিল ট্রেসি জ্যাকবস জন্মগ্রহণ করেছেন ৩ জুন, ১৯৫১, নিউ জার্সির হ্যামনটনে । তিনি যখন ছোট ছিলেন তখন পেনসিলভেনিয়ার হাটবোরোতে কিছুকাল ছিলেন, কিন্তু তিনি এবং তাঁর চার ছোট বোন - জান, বনি, কেলি এবং কিম - তাদের শৈশবকাল বেশিরভাগ সময় ফিলাডেলফিয়ার উত্তর শহরতলির পেনসিলভেনিয়া উইলো গ্রোভেই কাটিয়েছেন। তার বাবা ডোনাল্ড কার্ল জ্যাকবস (১৯২৭ -১৯৯৯), দ্বিতীয় বিশ্বযুদ্ধের সময় একজন ব্যাংক টেলর এবং মার্কিন নৌবাহিনীর সিগন্যালম্যান ছিলেন। তিনি তখন জিআই বিলটি ব্যবসায় যোগদানের জন্য ব্যবহার করেছিলেন এবং চেস্টনট হিলের একটি সঞ্চয়কারী প্রতিষ্ঠানের প্রধান হয়েছিলেন। তাঁর পরিবারের নামটি মূলত জিয়াকপ্পো ছিল। তার মা, বনি জিন (গডফ্রে) জ্যাকবস (১৯৩০-২০০৮), একজন গৃহকর্মী, এবং তিনি ইংরেজি এবং স্কটিশ বংশোদ্ভূত ছিলেন। 
ফিলাডেলফিয়া মেট্রোপলিটন অঞ্চলে বেড়ে ওঠা তাকে আংশিক ফিলাডেলফিয়া অ্যাকসেন্ট এবং ফিলাডেলফিয়া ক্রীড়া দলগুলির জন্য আজীবন আগ্রহ দেখিছেন । তার বাবা-মা নিজেকে "অজ্ঞেয়বাদী বাস্তববাদী" হিসাবে চিহ্নিত করেছিলেন এবং গির্জায় যোগ দিতেন না, তবে তিনি প্রায়শই তার নানীর সাথে প্রসবিটারিয়ান গির্জায় রবিবারের অনুষ্ঠানে যোগ দিতেন। পরে, জ্যাকবস স্বাধীনভাবে নিকটবর্তী অ্যাবিংটন প্রসবিটারিয়ান চার্চে সদস্যপদ ক্লাস নেন ।
জাবানা!

জাবানা ! () ২০১২ সালে নির্মিত একটি আলজেরীয় নাট্য চলচ্চিত্র। এটি পরিচালনা করেছেন সাইদ ওউলদ খলিফা এবং প্রযোজনা করেছেন ইয়াসিন লালোউই। চলচ্চিত্রটি ৮৫তম অ্যাকাডেমি পুরস্কারের শ্রেষ্ঠ বিদেশী ভাষার চলচ্চিত্র বিভাগে আলজেরিয়া থেকে মনোনয়ন পেয়েছিল। কিন্তু এটি চূড়ান্ত তালিকায় স্থান পেতে ব্যর্থ হয়।
চলচ্চিত্রটি আলজেরিয়ানর স্বাধীনতা আন্দোলনের অন্যতম বিপ্লবী আহমেদ জাবানা (১৯২৬ – ১৯৫৬)-কে নিয়ে রচিত। এতে তার জীবনযাত্রা এবং আলজেরিয়ার স্বাধীনতায় তার ভূমিকা তুলে ধরা হয়েছে। চলচ্চিত্রটিতে জাবানা সফলভাবে ফরাসি ফরেস্ট রেঞ্জার "ফ্রাসোঁয়া ব্রাউন"কে হত্যা করতে সক্ষম হন। পরবর্তীতে সামরিক আদালতের রায়ে তিনি মৃত্যুদণ্ডে দণ্ডিত হন। আলজিরিয়ার স্বাধীনতার সুবর্ণজয়ন্তী উপলক্ষে ১০৭ মিনিটের এই চলচ্চিত্রটি নির্মিত হয়।
জাবানা! চলচ্চিত্রটি ২০১২ সালের ৭ সেপ্টেম্বর টরন্টো আন্তর্জাতিক চলচ্চিত্র উৎসবে মুক্তি পায়। দুবাই আন্তর্জাতিক চলচ্চিত্র উৎসবেও এটি প্রদর্শিত হয়। রোম চলচ্চিত্র উৎসব এবং অস্কারে এটি সেরা বিদেশী ভাষার চলচ্চিত্র বিভাগে মনোনয়ন পেয়েছিল। আইএমডিবিতে চলচ্চিত্রটির রেটিং ৫.৭।
এম. এ. কাসেম

ডাঃ এম. এ. কাসেম বাংলাদেশের শরীয়তপুর জেলার রাজনীতিবিদ ও মুক্তিযুদ্ধের সংগঠক যিনি তৎকালীন ফরিদপুর-১৭ আসনের সংসদ সদস্য ছিলেন।
এম. এ. কাসেম শরীয়তপুর জেলায় জন্মগ্রহণ করেন।
এম. এ. কাসেম চিকিৎসক ছিলেন। তৎকালীন পূর্বপাকিস্তানের তিনি এমএনএ ছিলেন। তিনি ৬ দফা আন্দোলন, ভাষা আন্দোলন, ১৯৫৪ সালের যুক্তফ্রন্ট নির্বাচন ও বাংলাদেশের স্বাধীনতা যুদ্ধে অংশগ্রহণসহ তৎকালীন সকল রাজনৈতিক কর্মকাণ্ডে সক্রিয় ভূমিকা রাখেন। ১৯৭৩ সালের প্রথম জাতীয় সংসদ নির্বাচনে বিজয়ী বাংলাদেশ আওয়ামী লীগের সংসদ সদস্য এ এফ এম নুরুল হক হাওলাদার ৩১ মে ১৯৭৩ সালে আঁততায়ীর গুলিতে মৃত্যুবরণ করলে উপনির্বাচনে তিনি সংসদ সদস্য নির্বাচিত হন।
মোহনপুর সরকারি কলেজ

মোহনপুর সরকারি কলেজ রাজশাহী জেলার মোহনপুর উপজেলায় অবস্থিত। এটি ২ জানুয়ারি ১৯৭০ সালে প্রতিষ্ঠিত হয়েছে। কলেজটিতে উচ্চ মাধ্যমিক ও স্নাতক শ্রেণীতে পাঠদান করা হয়।
রাজশাহী-নওগাঁ মহাসড়কের পার্শ্বে অবস্থিত মোহনপুর সরকারি কলেজ একটি ঐতিহাসিক প্রতিষ্ঠান। ১৯৬৯ সালে অকান্ত পরিশ্রমের ফলস্বরুপ:১৯৭০ সালে অত্র কলেজটি প্রতিষ্ঠিত হয়। সেই সময় থেকেই জাতির মেধা, মনন ও মানবসম্পদ উন্নয়নে প্রতিষ্ঠানটি নিরস্তর ভূমিকা রেখে চলেছে।
প্রতিষ্ঠানটি মোহনপুর উপজেলা রাজশাহী-নওগাঁ মহাসড়কের পার্শ্বে অবস্থিত।
এই কলেজে বর্তমানে উচ্চ মাধ্যমিক (বিজ্ঞান, মানবিক এবং বাণিজ্য শাখা), স্নাতক (পাস) এবং  ০৬টি বিষয়ে স্নাতক (সম্মান) শ্রেনী পর্যন্ত অধ্যয়নের ব্যবস্থা রয়েছে।
বিদ্যমান কোর্স, উচ্চমাধ্যমিক, ডিগ্রি (পাস),অনার্স ও মাস্টার্স, উচ্চমাধ্যমিকের শাখা তিনটি (বিজ্ঞান, মানবিক ও ব্যবসায় শিক্ষা)
পঠিত বিষয়সমূহঃ
অনার্সের সংক্ষিপ্ত বিবরণঃ ৭টি বিষয়ে অনার্স চালু আছে। (বাংলা,  রাষ্ট্রবিজ্ঞান, ভূগোল ও পরিবেশ, মনোবিজ্ঞান, সমাজবিজ্ঞান, ব্যবস্থাপনা,হিসাববিজ্ঞান )
হরি কেশব সেন

হরি কেশব সেন (৯ ফেব্রুয়ারি, ১৯০৫ ― ১ সেপ্টেম্বর, ১৯৭৬), যিনি এইচ. কে. সেন নামেই বেশি পরিচিত, ছিলেন একজন ভারতীয় বাঙালি বিজ্ঞানী এবং জ্যোতিঃপদার্থবিজ্ঞানী। তিনি সেন-ওয়াইলার চৌম্বকীয় আয়নীয় তত্ত্বের জন্য বিশেষভাবে পরিচিত, যা চৌম্বকীয় ক্ষেত্রে দুর্বল আয়নযুক্ত গ্যাসের মাধ্যমে রেডিও তরঙ্গ অগ্রগতির জন্য "স্ট্যান্ডার্ড অ্যাপলটন-হার্ট্রি সূত্রের" সাধারণীকরণ। ১৯৬০ খ্রিস্টাব্দে হরি কেশব সেন এবং এ. এ. ওয়াইলার সেন-ওয়াইলার চৌম্বকীয় আয়নীয় তত্ত্বটি আবিষ্কার করেছিলেন।
প্রাথমিক শিক্ষা শেষ করার পরে এইচ. কে. সেন ১৯৪৪ খ্রিস্টাব্দে এলাহাবাদ বিশ্ববিদ্যালয় থেকে জ্যোতির্বিজ্ঞানে ডক্টরেট ডিগ্রি অর্জন করেন। তারপরে তিনি ১৯৪৭ খ্রিস্টাব্দে আগাসিস রিসার্চ ফেলোশিপ পেয়ে মার্কিন যুক্তরাষ্ট্রের হার্ভার্ড বিশ্ববিদ্যালয়ে যান এবং হার্ভার্ড কলেজ মানমন্দিরে ১৯৪৮-৫৫ খ্রিস্টাব্দ পর্যন্ত প্রভাষক হিসেবে ছিলেন। সেখানে তিনি ডোনাল্ড এইচ. মেনজেলের সঙ্গে বিভিন্ন অ্যাস্ট্রো-ফিজিক্যাল সমস্যা নিয়ে কাজ করেছিলেন। ডক্টর সেন ১৯৫১-৫৪ খ্রিস্টাব্দ অবধি বোল্ডারের ন্যাশনাল ব্যুরো অফ স্ট্যান্ডার্ডসে পদার্থবিদ হিসাবে কাজ করেন। ১৯৫৫ খ্রিস্টাব্দে এয়ারফোর্স কেমব্রিজ রিসার্চ ল্যাবরেটরিতে যোগদানের পূর্বে ডক্টর সেন ১৯৫৪-৫৫ খ্রিস্টাব্দে হিউজ এয়ারক্রাফ্ট কোম্পানিতে বরিষ্ঠ বিজ্ঞানী হিসাবে দায়িত্ব পালন করেন। ১৯৫৯ খ্রিস্টাব্দে তিনি হার্ভার্ড কলেজ মানমন্দিরে সহযোগী গবেষক হিসেবে নিযুক্ত হন।
এয়ারফোর্স কেমব্রিজ রিসার্চ ল্যাবরেটরিতে এ. এ. ওয়াইলারের সঙ্গে প্রফেসর সেন ১৯৬০ খ্রিস্টাব্দে "সেন-ওয়াইলার চৌম্বকীয় আয়নীয় তত্ত্বটি" আবিষ্কার করেন। তাঁর এই তত্ত্বের দ্বারা "আয়নোস্ফেরিক ডি স্তরগুলি" থেকে বেতার তরঙ্গগুলির পরিমাপক প্রতিসরণ, শোষণ এবং প্রতিফলন ধর্মগুলোর বৈশিষ্ট্য ব্যাখ্যা করা যায়। অধ্যাপক সেন ম্যাসাচুসেট্‌সের ব্র্যান্ডেডেইন বিশ্ববিদ্যালয়ের প্রদীপ এম. বক্সীর সঙ্গে ম্যাক্সওয়েলিয়ান প্লাজমার অরৈখিক দোলন নিয়ে গবেষণা করেছিলেন।
মানফ্রেড ভুটিশ

মানফ্রেড ভুটিশ (; ২৬ জানুয়ারি ১৯৪১ – ৩১ জুলাই ২০১৮) হলেন একজন জার্মান পেশাদার ফুটবল খেলোয়াড়। তিনি তার খেলোয়াড়ি জীবনের অধিকাংশ সময় আইন্ট্রাখট ব্রাউনশভাইগের হয়ে একজন মধ্যমাঠের খেলোয়াড় হিসেবে খেলেছেন।
১৯৬২–৬৩ মৌসুমে, আইন্ট্রাখট ব্রাউনশভাইগের হয়ে খেলার মাধ্যমে ভুটিশ তার জ্যেষ্ঠ পর্যায়ের খেলোয়াড়ি জীবন শুরু করেন। আইন্ট্রাখট ব্রাউনশভাইগের হয়ে ৩ মৌসুমে ২৬টি গোল করার পর, তিনি ভিএফএল ভলফসবুর্গে যোগদান করেন, যেখানে তিনি ৩ মৌসুম অতিবাহিত করার পর অবসর গ্রহণ করেছেন।
হ্লাকপা ঘেলু

হ্লাকপা ঘেলু () (জন্ম ২৩ জুন ১৯৬৭), হলেন একজন নেপালি শেরপা পর্বতারোহী, যিনি নেপালের সোলুখুম্বু জেলার খারীখোলার জুবিং-১ এ জন্মগ্রহণ করেন। তিনি মাউন্ট এভারেস্টের (৮,৮৪৮ মিটার উচ্চতাবিশিষ্ট পৃথিবীর সর্বোচ্চ পর্বতশৃঙ্গ; নেপালি নাম "সাগরমাতা") দ্রুততম আরোহণের বিশ্ব রেকর্ড ধারণের জন্য বিখ্যাত। তিনি মাত্র ১০ ঘণ্টা ৫৬ মিনিট ৪৬ সেকেন্ডে এভারেস্ট জয় করেন। ঘেলুর জীবনের দশম এভারেস্ট যাত্রায় তিনি এই রেকর্ড করেন।
হ্লাকপা ঘেলু ১৯৬৭ খ্রিষ্টাব্দের ২৩ জুনের আশেপাশের কোনো এক সময়ে নেপালের সোলুখুম্বু জেলায় জন্মগ্রহণ করেন। উপজাতীয় শেরপা সম্প্রদায় ঐতিহ্যগতভাবে জন্ম তারিখ গণনা করে না, যে কারণে সঠিকভাবে তাদের জন্ম তারিখ ও বয়স বের করা সম্ভব হয় না।
হ্লাকপা ঘেলুর পরিবার বংশানুক্রমিকভাবে পর্বতারোহী। হ্লাকপার বড় ভাই ১৯৯১ খ্রিষ্টাব্দে অন্নপূর্ণা আরোহণের সময় মৃত্যুবরণ করেন। এছাড়া তার ছোট ভাইও মাউন্ট এভারেস্ট জয় করেছেন। হ্লাকপা ব্যক্তিজীবনে ফুলি নামক একজনের সাথে বিবাহ বন্ধনে আবদ্ধ হয়েছেন এবং তাদের আং দাওয়া, নিমা এবং তাশি নামে তিনজন সন্তান রয়েছে।
২০০৬ খ্রিষ্টাব্দের ডিসেম্বর মাসে হ্লাকপা ঘেলু যুক্তরাষ্ট্রের ইউটায় স্থানান্তরিত হন। তার পর্বতারোহণে দক্ষতা সত্ত্বেও অর্থনৈতিকভাবে যুদ্ধমান, কেননা পাশ্চাত্যের একজন গাইডের (পথপ্রদর্শক) চেয়ে নেপালি শেরপারা খুবই অল্প মজুরি পান। ইউটায় পর্বতারোহণের গাইড হিসেবে কাজ খুঁজতে তাকে অনেক বেগ পেতে হয় এবং এ কারণে কাজ খোঁজার পাশাপাশি কফি হাউজ, সাইনবোর্ড টাঙানো এবং পিজা সরবরাহের কাজ করতে হয়।
২০০৮ খ্রিষ্টাব্দে হ্লাকপা আল্পাইন অ্যাসেন্ট ইন্টারন্যাশনালের গাইড হিসেবে কাজ শুরু করেন। কাজের অংশ হিসেবে তিনি মাউন্ট রাইনার এবং আকনকাগুয়ায় আরোহণ করেন।
এছাড়া তিনি সোলুখুম্বু জেলায় সামাজিক কাজ করার জন্য একটি দাতব্য তহবিল পরিচালনা করেন।
হ্লাকপা ঘেলু ২০০৩ খ্রিষ্টাব্দের ২৫ মে বিকাল ৫:০০ টায় এভারেস্টে উঠার জন্য যাত্রা শুরু করেন এবং ২৬ মে সকাল ৩টা ৫৬ মিনিট ৪৬ সেকেন্ডে এভারেস্টের চূড়ায় পৌঁছান। তিনি ২৬ মে সকাল ১১:২০ মিনিটে বেজ ক্যাম্পে ফেরত আসেন। হ্লাকপা চূড়ায় পৌঁছে ৬ ফুট (১.৮ মিটার) লম্বা তাম্রদণ্ডে নেপালের পতাকা উত্তোলন করেন বলেও প্রতিবেদন পাওয়া যায়। বেজ ক্যাম্প থেকে শৃঙ্গে আরোহণ এবং শৃঙ্গ থেকে বেজ ক্যাম্প পর্যন্ত অবরোহণে তার সময় প্রয়োজন হয় ১৮ ঘণ্টা ২০ মিনিট।
হ্লাকপার ভাঙা পূর্বের রেকর্ডটি (১২ ঘণ্টা ৪৫ মিনিট) কিছুদিন পূর্বেই ২০০৩ খ্রিষ্টাব্দের ২৩ মে রোলওয়ালিং হিমাল থেকে আগত পেম্বা দোর্জি শেরপা কর্তৃক করা হয়েছিল।
হ্লাকপা গেলু "জুবিলমস এক্সপেডিশন মাউন্ট এভারেস্ট ২০০৩" এর বারো সদস্যবিশিষ্ট দলের "সরদার" বা দলনেতা ছিলেন। তিনি জার্মানির স্কাফলাশ থেকে আগত ৫৬ বছর বয়সী পর্বতারোহী ইকহার্ড শ্মিটের নেতৃত্বে মাউন্ট এভারেস্টের দক্ষিণ পূর্ব শৈলশিরা থেকে আরোহণ শুরু করেন।
প্রায় এক বছর পর ২০০৪ খ্রিষ্টাব্দের ২১ মে পেম্বা দোর্জি শেরপা ৮ ঘণ্টা ১০ মিনিটে এভারেস্ট জয় করে ঘেলুর রেকর্ড ভেঙে দেন।
বারো বারেরও বেশি এভারেস্ট জয় করার পাশাপাশি হ্লাকপা হিমালয়ের চোইয়ু এবং অমা ডবলাম শৃঙ্গ জয় করেন।
২০০৭ খ্রিষ্টাব্দে নেপালে তার জন্মস্থানের একটি প্রাথমিক বিদ্যালয়ের তহবিল সংগ্রহ এবং হিমালয়ের পর্বতারোহণে শেরপাদের ভূমিকার বিষয়ে সচেতনতা বৃদ্ধির জন্য এভারেস্ট জয় করেন।
ঘেলু অ্যাডভেঞ্চার অ্যাসেন্টস (adventureascents.com) নামক একটি অভিযান/পর্বতারোহণ সংক্রান্ত প্রতিষ্ঠান পরিচালনা করেন। তিনি হিমালয়ের অভিযান ও পর্বতারোহণকে মাথায় রেখে সারা পৃথিবীব্যাপী বেশ কিছু শৃঙ্গে গাইড হিসেবে কাজ করেন।
ক্লোরোসিস

উদ্ভিদবিজ্ঞানে, ক্লোরোসিস এমন একটি অবস্থা যখন পাতায় অপর্যাপ্ত ক্লোরোফিল তৈরি হয়। যেহেতু ক্লোরোফিল পাতার সবুজ রঙের জন্য দায়ী, তাই ক্লোরোটিক পাতা ফ্যাকাশে, হলুদ বা হলদে-সাদা। আক্রান্ত গাছের সালোকসংশ্লেষনের মাধ্যমে কার্বোহাইড্রেট তৈরি করার সামান্য ক্ষমতা থাকে অথবা একদমই থাকে না। ক্লোরোফিল অপ্রতুলতার চিকিৎসা করা না হলে উদ্ভিদটি মারা যেতে পারে, অন্যথায় মরিচা রোগ দেখা দিতে পারে। যদিও ধবলরোগগ্রস্ত কিছু ক্লোরোটিক উদ্ভিদ, যেমন "Arabidopsis thaliana" মিউট্যান্ট "ppi2" কে বহিরাগত সুক্রোজ সরবরাহ করা গেলে তা বেচে থাকতে পারে। 
"ক্লোরোসিস" শব্দটি গ্রীক "খ্লোরোস" থেকে উদ্ভূত যার অর্থ "সবুজাভ-হলুদ", "ফ্যাকাশে সবুজ", "ফ্যাকাশে", "মলিন" বা "তাজা"।
আঙ্গুরচাষে দুর্বল পুষ্টির সবচেয়ে সাধারণ লক্ষণ হলো ক্লোরোসিসজনিত কারণে আঙ্গুর গাছের পাতা হলুদ হয়ে যাওয়া এবং ক্লোরোফিলের ক্ষয় হওয়া। এটি ইতালীয় ওয়াইনের মধ্যে পাইডমন্টের বারলো, স্পেনীয় ওয়াইনের মধ্যে রিওজা এবং ফরাসি ওয়াইনের মধ্যে শ্যাম্পেন এবং বুর্গোইন উৎপাদনের চুনাপাথরসমৃদ্ধ দ্রাক্ষাক্ষেত্র মাটিতে প্রায়ই দেখা যায়। এই মাটিতে আঙ্গুর উদ্ভিদের জন্য প্রায়শই পর্যাপ্ত পরিমাণে আয়রন শোষণ করা কষ্টসাধ্য হয়ে পরে, যা ক্লোরোফিল তৈরির জন্য একটি প্রয়োজনীয় উপাদান। 
ক্লোরোসিস সাধারণত তখনই হয় যখন পাতাগুলিতে ক্লোরোফিল সংশ্লেষ করার জন্য প্রয়োজনীয় সমস্ত পুষ্টি উপাদান পর্যাপ্ত থাকে না। ক্লোরোসিস বিভিন্ন কারণে হতে পারে:
তবে এর কারণ উদ্ভিদের ধরন অনুযায়ী ভিন্ন হতে পারে। উদাহরণস্বরূপ, আজালিয়া অম্লীয় মাটিতে ভাল জন্মায় এবং ধান জলাবদ্ধ মাটিতে ক্ষতিগ্রস্ত হয় না।
অন্যান্য অনেক গাছের মতো আঙ্গুরের লতাও ক্লোরোসিসের প্রতি সংবেদনশীল এবং চুনাপাথর সমৃদ্ধ মাটিতে আয়রনের ঘাটতি থাকলে এর লক্ষণগুলো প্রকাশ পায়। দ্য গ্রেট ফরাসি ওয়াইন ব্লাইটের পরিপ্রেক্ষিতে যখন ইউরোপীয় "Vitis vinifera" "ফিলোক্সেরায়" আক্রান্ত হয়েছিল, তখন আঙ্গুরচাষে ক্লোরোসিস আরও বড় সমস্যা হয়ে দাঁড়িয়েছিল। ফিলোক্সেরা ব্লাইট মোকাবেলা করার জন্য "Vitis" গণের আমেরিকান প্রজাতি যেমন "Vitis riparia", "Vitis rupestris" এবং "Vitis berlandieri" এর উপর ভিত্তি করে "Vitis vinifera" এর রুটস্টক করা হয়েছিল। তবে এর মধ্যে অনেকেই ফ্রান্সের আঙ্গুর-ক্ষেতগুলির প্রচলিত চুন সমৃদ্ধ মাটির সাথে ঠিকভাবে খাপ খাইয়ে নিতে পারেনি। এর মধ্যে বিশেষত এমন অনেক প্রজাতি রয়েছে যার থেকে শীর্ষ মানের ওয়াইন প্রস্তুত করা হয়। চুন সমৃদ্ধ আঙ্গুর-ক্ষেতে কলম করা অনেক লতায় আয়রনের ঘাটতির লক্ষণ দেখিয়েছিল এবং ফ্রান্সের এই বিশেষ ক্লোরোসিসকে "ক্লোরোজ ক্যালকায়ার" বলা হয়। কলম উপাদানের জন্য ব্যবহৃত হাইব্রিড আঙ্গুর হিসেবে চুন-প্রতিরোধী আমেরিকান আঙ্গুর নির্বাচন করে এই সমস্যার সমাধান করা হয়েছিল। যদিও এই জাতীয় চারাগুলি অন্যান্য দিক থেকে সর্বোত্তম নাও হতে পারে, তবে ক্লোরোসিস প্রতিরোধের ক্ষমতা থাকা এবং অন্যান্য গুনাগুনের ভারসাম্য রক্ষা করাটাই আঙ্গুর চাষিদের জন্য অধিক গুরুত্বপূর্ণ। সবচেয়ে প্রচলিত রুটস্টকগুলির মধ্যে অন্যতম হলো প্রতিরোধী ৪১ বি, যা "V. vinifera" এবং "V. berlandieri" এর একটি সংকর, যার সাধারণত ফিলোক্সেরা প্রতিরোধের পর্যাপ্ত ক্ষমতা রয়েছে। 
নির্দিষ্ট পুষ্টির ঘাটতি (প্রায়শই মাটির উচ্চ pH এর কারণে উত্থিত) দূর করতে চেলেট বা সালফেট রূপে লোহা এবং ম্যাগনেসিয়াম বা নাইট্রোজেন যৌগের বিভিন্ন সংমিশ্রন সরবরাহ করা যেতে পারে।
সুলতান হাজি হাসানাল বলকিয়াহ মসজিদ

সুলতান হাজি হাসানাল বলকিয়াহ মসজিদ, যা কোটাবাটো গ্র‍্যান্ড মসজিদ নামেও পরিচিত, হলো কোটাবাটো শহরে অবস্থিত একটি ইসলাম ধর্মীয় স্থাপনা। এটি ফিলিপাইনের বৃহত্তম মসজিদ। এই মসজিদের সর্বোচ্চ ধারণক্ষমতা ১৫,০০০ জন। মসজিদটি কোটাবাটো শহরের বারাঙ্গায় কালাঙ্গানান ২ অঞ্চলে অবস্থিত। এছাড়াও এটি ইন্দোনেশীয় রাজধানী জাকার্তার ইসতিকলাল মসজিদের পর দক্ষিণ পূর্ব এশিয়ার দ্বিতীয় বৃহত্তম মসজিদ।
২০১১ খ্রিষ্টাব্দে মসজিদটির নির্মাণ কাজ শেষ হয়। এই মসজিদের স্থাপত্য নির্মাণে মোট ৪৮ মিলিয়ন মার্কিন ডলার (প্রায় ৪০৬ কোটি ৫৮ লক্ষ বাংলাদেশি টাকা) খরচ হয়। মসজিদের মোট খরচের আংশিক (৫৩%) ব্রুনাইয়ের সুলতান হাসানাল বলকিয়াহ বহন করেন। অবশিষ্ট খরচ ফিলিপাইনের রাষ্ট্রপতি বেনিগনো অ্যাকুইনো পরিশোধ করেন। ম্যানিলা ভিত্তিক নির্মাতা প্রতিষ্ঠান নিউ কানলাওন ইনকর্পোরেশন মসজিদটি নির্মাণ করে। রিচার্ড হ্যারিস জর্ডান এই নির্মাণ প্রকল্পের নেতৃত্ব দেন। ২০১১ সালের এপ্রিল নাগাদ মসজিদটির ৯৯.১২% কাজ সমাপ্ত হয়ে যায়। মসজিদটির নির্মাণের জন্য প্রায় ৩০০ শ্রমিক নিযুক্ত করা হয়।
এছাড়াও মসজিদটির নির্মাণে ম্যাগুইন্দানাওয়ের প্রথম জেলা প্রতিনিধি দিদাগেন দিলাংগালেন ব্যাপক অনুদান দেন।
স্থপতি ফেলিনো প্যালাফক্সের স্থানীয় স্থাপত্য প্রতিষ্ঠান প্যালাফক্স অ্যাসোসিয়েট সুলতান হাজি হাসানাল বলকিয়াহ মসজিদের নকশা প্রস্তুত করে। মসজিদের গম্বুজগুলো সোনালি রঙে রঞ্জিত এবং শীর্ষগুলোতে চন্দ্রখচিত। মসজিদ ভবনের মিনারের উচ্চতা ৪৩ মিটার (১৪১ ফুট)। রাত্রিকালে এই মিনারে আলো প্রজ্জ্বলিত করা হয়, যা এই অঞ্চল দিয়ে গমনকারী বিমানের পাইলটের জন্য দিকনির্দেশক হিসেবে কাজ করে। মোট পাঁচ হেক্টর জমির ওপর প্রতিষ্ঠিত কমপ্লেক্সের মূল মসজিদ ভবনটিই অর্ধ হেক্টর বা ৫০০০ বর্গমিটার (৫৪,০০০ বর্গফুট) ভূমির ওপর দণ্ডায়মান।
বাংসামোরোর স্থানীয় সরকার কর্তৃক মসজিদটির ব্যবস্থাপনা ও পরিচালনা নিয়ন্ত্রিত হয়। এই ব্যবস্থার পূর্বে ধর্মীয় স্থাপনাটির ব্যবস্থাপনা নিয়ে কোটাবাটো শহর কর্তৃপক্ষ ও বর্তমানে বিলুপ্ত মুসলিম মিন্দানাও স্বায়ত্তশাসিত অঞ্চল (এআরএমএম) সরকারের মধ্যে সমস্যা সূচিত হয়েছিল। বিবাদ মীমাংসার জন্য ফিলিপাইনের কেন্দ্রীয় সরকার মসজিদের তহবিল ব্যতীত ব্যবস্থাপনার দায়িত্ব নিজের হাতে নিয়ে নেয়। মসজিদ রক্ষণাবেক্ষণের তহবিলের দায়িত্ব স্থানীয় অধিবাসীদের ওপর ন্যস্ত করা হয়। ২০১৯ খ্রিষ্টাব্দের নভেম্বর মাসে কেন্দ্রীয় সরকার এআরএমএম-এর উত্তরসূরী বাংসামোরোকে রূপান্তর প্রক্রিয়ার অংশ হিসেবে সে বছরের প্রথমার্ধের জন্য মসজিদটির দায়িত্ব দেওয়া হয়। এর ধারাবাহিকতায় ২০২০ খ্রিষ্টাব্দের ৮ জানুয়ারি মসজিদটিকে আনুষ্ঠানিকভাবে বাংসামোরো আঞ্চলিক সরকারের হাতে সমর্পণ করা হয়।
ঢাপঢুপ গণহত্যা

ঢাপঢুপ গণহত্যা () বাংলাদেশের স্বাধীনতা যুদ্ধ চলাকালে স্থানীয় চিহ্নিত রাজাকারদের সহায়তায় পাকিস্তানি দখলদারি সেনাবাহিনী দ্বারা বাংলাদেশের পঞ্চগড়ের বোদা উপজেলার পাঁচপীর ইউনিয়নের ইসলামপুর ও শুকানপুকুরিসহ আশেপাশের কয়েকটি গ্রাম হিন্দু অধ্যুষিত এলাকার বাঙ্গালী হিন্দুদের উপর সংগঠিত হত্যাকাণ্ডকে বোঝায়। ১৯৭১ সালের এপ্রিল মাসের এই হত্যাকাণ্ডে ৩৫০০ জন বাঙ্গালী হিন্দুকে ব্রাশফায়ার ও কুপিয়ে করে হত্যা করা হয়।
বাঙালি হিন্দুদের উপর নির্বিচার অত্যাচারে অতিষ্ঠ হয়ে সংখ্যালঘু হিন্দুরা ভারতে আসার জন্য ইসলামপুর গ্রামের ঢাপঢুপ বিলের পাড়ের আম বাগানে এসে সমবেত হয়েছিলো। পাকিস্তানি হানাদার বাহিনী ও রাজাকারেরা সকালে সূর্য ওঠার পর যারা রওনা হয়েছিল তাদের পিছু ধাওয়া করে পথ রোধ করে এবং যারা আম বাগানে আশ্রয় নিয়েছিল তাদেরসহ নির্জন ঢাপঢুপ বিল পাড়ে জড়ো করে। এরপর লাইন করে দাঁড় করিয়ে পিছন দিক থেকে ব্রাশ ফায়ার করে হত্যা করা হয় এবং যারা বেঁচে যান তাদের ধারালো অস্ত্র দিয়ে কুপিয়ে ও খুঁচিয়ে নির্মম ভাবে হত্যা করা হয়। একে একে তাদের লাশ ঢাপঢুপ বিলে ফেলে লাশের ওপর সামান্য মাটি ছিটিয়ে দেওয়া হয়। পুরুষদের বেছে বেছে হত্যা করা হয়েছিল। ঢাপঢুপ বিল থেকে পাঁচশো গজ দক্ষিণে শুখানপুখুরি গ্রাম। যা বর্তমানে "বিধবা পল্লী" বা "বিধবা গ্রাম" হিসেবে পরিচিত।
বিলটি বর্তমানে ঢাপঢুপ বধ্যভুমি নামে পরিচিত। ২০১১ সালে জেলা পরিষদের আর্থিক সহায়তায় জেলা প্রশাসক বনমালী ভৌমিকের সহযোগীতায় একটি স্মৃতিফলক স্থাপন হয়েছে।
বুরাক দেনিয

বুরাক ডেনিয (জন্ম: ১৭ ফেব্রুয়ারি ১৯৯১) একজন তুর্কি অভিনেতা এবং মডেল। তিনি টিভি সিরিজে মুরাত সারসালমাজের চরিত্রের জন্য সবচেয়ে বেশি পরিচিত। তিনি জনপ্রিয় টেলিভিশন সিরিজ বিজিম হিকায়ে (২০১৭-২০১৯) তে বারিস/বাসিত আকতান চরিত্রে অভিনয় করেছিলেন।
র‍্যাডক্লিফ হল

র‍্যাডক্লিফ হল, একজন ইংরেজ লেখিকা ছিলেন; তিনি ছিলেন বিংশ শতাব্দীর অন্যতম জনপ্রিয় ইংরেজ লেখিকা। তিনি উপন্যাস, কবিতা এবং ছোটো গল্প লিখতেন। তার জন্ম হয়েছিলো ইংল্যান্ডের বোর্নমাথে ১৮৮০ সালের ১২ আগস্ট তারিখে। ব্যক্তিগত জীবনে র‍্যাডক্লিফ একজন সমকামী মহিলা ছিলেন; তিনি দ্য ওয়েল অব লোনলিনেস নামের একটি পুরো বিশ্বে সাড়া জাগানো উপন্যাস লিখেছিলেন যেটা সর্বপ্রথম ১৯২৮ সালে প্রকাশিত হয়েছিলো। তিনি ইংরেজি সাহিত্য জগতে পদচারণা রেখেছিলেন ১৮৯৪ সালে একটি কবিতার বই প্রকাশের মাধ্যমে এবং তার প্রথম উপন্যাস 'দ্য ফোর্জ' ১৯২৪ সালে বের হয়। ১৯৪৩ সালের ৭ই অক্টোবর র‍্যাডক্লিফ ক্যান্সারে রোগে ভুগে ৬৩ বছর বয়সে লন্ডন শহরে মারা যান।
সিরাকিউজ বিশ্ববিদ্যালয়

সিরাকিউজ বিশ্ববিদ্যালয় (সিরাকিউজ, ' কিউস, বা এসইউ ) নিউ ইয়র্কের সিরাকিউজে অবস্থিত একটি বেসরকারী গবেষণা বিশ্ববিদ্যালয়। প্রতিষ্ঠানটির শিকড় জেনেসি ওয়েসলিয়ান সেমিনারিতে পাওয়া যায় যা নিউ ইয়র্কের লিমাতে মেথোডিস্ট এপিসকোপাল গির্জা দ্বারা ১৮৩১ সালে প্রতিষ্ঠিত হয়েছিল। কলেজটি সিরাকিউজে স্থানান্তরিত করার বিষয়ে বেশ কয়েক বছর ধরে বিতর্কের পরে ১৮৭০ সালে বিশ্ববিদ্যালয়টি প্রতিষ্ঠিত হয়েছিল। ১৯২০ সাল থেকে বিশ্ববিদ্যালয়টিকে ধর্মনিরপেক্ষ হিসাবে চিহ্নিত করা হয়েছে, যদিও এটি ইউনাইটেড মেথোডিস্ট চার্চের সাথে সম্পর্ক বজায় রেখেছে।
ক্যাম্পাসটি সিরাকিউজ শহরের কেন্দ্রস্থল হতে পূর্ব এবং দক্ষিণ-পূর্বে বৃহত্তর পাহাড়ের একটিতে ইউনিভার্সিটি হিল অঞ্চলে অবস্থিত। এর বিশাল ক্যাম্পাসে উনবিংশ শতাব্দীর রোমানেস্ক পুনর্জাগরণের সময়কার কাঠামো থেকে সমসাময়িক পর্যন্ত বিভিন্ন বিল্ডিংয়ের সারগ্রাহী মিশ্রণ রয়েছে। তথ্য অধ্যয়ন এবং গ্রন্থাগার বিজ্ঞান, স্থাপত্য, যোগাযোগ, ব্যবসায় প্রশাসন, অন্তর্ভুক্ত শিক্ষা এবং সুস্থতা, খেলাধুলা পরিচালনা, জন প্রশাসন, প্রকৌশল এবং চারুকলা ও বিজ্ঞান বিভাগে জাতীয়ভাবে স্বীকৃত কর্মসূচি সহ ১৩ টি স্কুল ও কলেজ নিয়ে এসইউয়ের ক্যাম্পাস সংগঠিত করা হয়েছে। প্রাক্তন শিক্ষার্থী ও অনুষদের মধ্যে তিনজন নোবেল পুরস্কার বিজয়ী, একজন ফিল্ডস পদকপ্রাপ্ত, ৩৩ জন অলিম্পিক পদকপ্রাপ্ত, অসংখ্য পুলিৎজার পুরস্কার প্রাপ্ত, একাডেমি পুরস্কার বিজয়ী, মার্কিন যুক্তরাষ্ট্রের নির্বাচিত রাষ্ট্রপতি এবং বিভিন্ন গভর্নর এবং মার্কিন যুক্তরাষ্ট্রের সেনেট এবং প্রতিনিধি পরিষদের সদস্য অন্তর্ভুক্ত রয়েছে।
১৮৩১ সালে রোচেস্টারের দক্ষিণে নিউ ইয়র্কের লিমাতে মেথোডিস্ট এপিস্কোপাল চার্চের জেনেসি বার্ষিক সম্মেলনে জেনেসি ওয়েসলিয়ান সেমিনারি প্রতিষ্ঠিত হয়েছিল। ১৮৫০ সালে সম্প্রসারণ করার জন্য এটিকে সেমিনারি থেকে একটি কলেজে বা একটি কলেজকে সেমিনারির সাথে সংযুক্ত করে জেনেসি কলেজ করার হওয়ার সিদ্ধান্ত নেওয়া হয়েছিল। তবে, শীঘ্রই অনেকে লোকেশনটি কেন্দ্র হওয়ার জন্য অপর্যাপ্ত বলে মনে করেছিলেন। প্রযুক্তিগত পরিবর্তনের পরবর্তী ধারার কারণে অসুবিধাগুলি আরও জোরদার হয়েছিল: এই অঞ্চলের অর্থনৈতিক চালিকাশক্তি হিসাবে এরি খালকে বাস্তুচ্যুত করে যে রেলপথ ছিল তা লিমাকে পুরোপুরি ছাড়িয়ে গেছে। কলেজের ট্রাস্টিরা তারপরে এমন লোকেশন সন্ধানের সিদ্ধান্ত নিয়েছিলেন যার অর্থনৈতিক ও পরিবহন সুবিধাগুলি আরও ভাল একটি সমর্থনের ভিত্তি সরবরাহ করতে পারে।
নীলকণ্ঠ পাখির খোঁজে

নীলকণ্ঠ পাখির খোঁজে হল অতীন বন্দ্যোপাধ্যায় রচিত একটি জনপ্রিয় বাংলা উপন্যাস। ১৯৪৭ খ্রিস্টাব্দের দেশভাগ নিয়ে লেখা বাংলা উপন্যাসের মধ্যে অন্যতম সেরা উপন্যাস হিসাবে বিবেচিত। দেশভাগজনিত বহু সমস্যার অনবদ্য মানবিক দলিল এটি। রচনা কাল ১৯৬১ খ্রিস্টাব্দ হতে ১৯৭১ খ্রিস্টাব্দ। কলকাতার "করুণা প্রকাশনী" হতে ১৯৭১ খ্রিস্টাব্দের এপ্রিলে প্রথম প্রকাশিত হয়।
উপন্যাসের মাঝে কয়েকবার ঘুরে ফিরে এসেছে নীলকণ্ঠ এক পাখির কথা, অবশ্যই রূপক হিসাবে। মানুষের চিরকালের না-পাওয়ার আর্তি - ওই পাখি। 
মানুষ তার মনের গোপন কামনাবাসনার জন্য, সুখ-দুঃখে গড়া জীবনে সবসময় এক নীল রঙে গড়া পাখির সন্ধানে ঘুরে ফেরে। উপন্যাসের চরিত্রেরা কখনো সমুদ্রের অসীম নীলে, উদ্বাস্তু কলোনির বাঁশঝাড়ে, পুকুরপাড়ের অর্জুন গাছে ক্ষণিকের জন্য সেই নীল পাখির দেখা পান। মহেন্দ্রনাথও প্রতিনিয়ত সেই নীলকণ্ঠ পাখি খুঁজে চলেন। হাতের তালি বাজিয়ে সেই পাখিকে ফেরানোর চেষ্টা করেন। পাখি ফেরে না ... আকাশ নীল, স্বচ্ছ জল নীল, প্রকৃতির মাঝে এই রহস্যময় নীলে ঠাকুরদার আত্মাও নীল। নীলের অসীম গভীরতায়, বেদনাহত মুখও নীলবর্ণের। দেশভাগের যন্ত্রণা লেখকের সত্তাকে যে গভীরভাবে নাড়া দিয়েছিল অনুভবী পাঠককে সেই 'নীল সত্য' কে উপলব্ধি করার অবসর দিয়েছে উপন্যাসটি।
অতীন বন্দ্যোপাধ্যায়ের আরও তিনটি মহতী উপন্যাস 'মানুষের ঘরবাড়ি', 'অলৌকিক জলযান' এবং 'ঈশ্বরের বাগান' - প্রত্যেকটি বিষয় বৈচিত্র্যে, লিখনশৈলীর ভঙ্গিতে এবং সেই বিশ্বময় ছড়ানো সেই রহস্যময় পাখিটি খুঁজে ফেরার এক গুরুত্বপূর্ণ দলিল হিসাবে বাংলা সাহিত্যে স্থান করে নিয়েছে। এগুলি 'নীলকণ্ঠ পাখির খোঁজে' সিরিজের প্রথম, দ্বিতীয় ও তৃতীয় পর্ব হিসাবে বিবেচিত।
উপন্যাসটি কেবল বাংলা সাহিত্য জগতে জনপ্রিয়তা লাভ করেছে তাই নয়,ভারতীয় সাহিত্যকেও সমৃদ্ধ করেছে। ভারতের ন্যাশনাল বুক ট্রাস্ট-এর উদ্যোগে এটি ক্লাসিক পর্যায়ে উন্নীত এবং বারোটি মূল ভারতীয় ভাষায় এর অনুবাদ প্রকাশিত হয়েছে। ২০০৫ খ্রিস্টাব্দে 'শরৎ পুরস্কার' এবং ২০০৮ খ্রিস্টাব্দে এই উপন্যাসটির জন্য লেখক আই.আই.পি.এম প্রবর্তিত "সুরমা চৌধুরী আন্তর্জাতিক স্মৃতি পুরস্কার" লাভ করেন যার সাম্মানিক মূল্য দশ লক্ষ টাকা।
পূর্ব দারফুর

পূর্ব দারফুর রাজ্য ( উইলিয়াত শার্ক দারফুর; শার্ক দারফুর) সুদানের একটি রাজ্য এবং দারফুর অঞ্চল নিয়ে গঠিত পাঁচটি অঞ্চলের একটি। বৃহত্তর দারফুর অঞ্চলে চলমান শান্তি প্রক্রিয়ার ফলস্বরূপ এটি জানুয়ারী ২০১২-এ তৈরি করা হয়েছিল। রাজ্যের রাজধানী এড ডেইন। রাজ্যটি দক্ষিণ দারফুর রাজ্যের অংশ ছিল এমন ভূমি থেকে গঠিত হয়েছিল।
আলা কাফ ইফরিত

'আলা কাফ 'ইফরিত (, "সৌন্দর্য এবং কুকুরগুলি") ২০১৭ সালে আন্তর্জাতিক যৌথ প্রযোজনায় নির্মিত একটি নাট্য চলচ্চিত্র। এটি পরিচালনা করেছেন কাওসার বেন হানিয়া। চলচ্চিত্রটি ২০১৭ কান চলচ্চিত্র উৎসবের আঁ সার্তে রেগার অংশে প্রদর্শিত হয়।
২১ বছর বয়সী মরিয়ম তিউনিসে ছাত্রদের একটি পার্টিতে যোগ দেয়। সেখানে ইউসেফ নামক এক ছেলের সাথে তার শখ্যতা গড়ে ওঠে। সে এবং ইউসেফ একসাথে সমুদ্র সৈকতে হাটতে বের হয়। এ সময় তিন পুলিশ সদস্য তাদের দেখতে পায়। এদের মধ্যে একজন ইউসেফকে নিয়ে সরে যায়, আর বাকি দুজন মরিয়মকে ধর্ষণ করেন। আতঙ্কিত ও বিপর্যস্ত মরিয়ম ইউসেফকে সাথে নিয়ে স্থানীয় হাসপাতালে যান। কিন্তু তাকে যে ধর্ষণ করা হয়েছে তার রিপোর্ট দিতে সেখানকার কর্মীরা অস্বীকার করে এবং তাকে থানায় যেতে বলে। এরপর মরিয়ম পুলিশের শরণাপন্ন হয়। কিন্তু পুলিশ এবং আসামী একই পেশার লোক হওয়ায় দুর্নীতিগ্রস্ত পুলিশ মামলাটি ধামা-চাপা দেওয়ার জন্য সর্বাত্মক চেষ্টা চালায়।
কাওসার বেন হানিয়া রচিত ১ ঘণ্টা ৪০ মিনিটের এই চলচ্চিত্রটি কাওসার বেন হানিয়ার পরিচালনায় এবং সিনেটেলিফিল্মস, তানিত ফিল্মস, লাইকা ফিল্ম অ্যান্ড টেলি, ফিল্ম ই ভাস্ট, স্চর্টকাট ফিল্মস, ইন্টিগ্রাল ফিল্ম ও চিমনে কোম্পানির যৌথ প্রযোজনায় প্রায় সাড়ে আট লক্ষ ইউরো ব্যয়ে নির্মাণ করা হয়। চলচ্চিত্রটি নয়টি সিকোয়েন্স শটে নির্মিত হয়েছিল যা দর্শকদের মাঝে বাস্তবতার অনুভূতি এবং উত্তেজনা তৈরি করতে সহায়তা করে।
চলচ্চিত্রটি সর্বপ্রথম ২০১৭ সালের ১৯ মে কান চলচ্চিত্র উৎসবে প্রদর্শিত হয়। একই বছর ১৮ অক্টোবর এটি প্রেক্ষাগৃহে আনুষ্ঠানিকভাবে মুক্তি পায়। সমালোচকরাও চলচ্চিত্রটি সম্পর্কে ইতিবাচক প্রতিক্রিয়া ব্যক্ত করেন। গিলিমেট ওডিসিনো এটিকে "চমৎকার নারীবাদী থ্রিলার" হিসেবে আখ্যা দিয়েছেন।
মোহনপুর রাজ্য

মোহনপুর রাজ্য ছিলো ব্রিটিশ শাসিত ভারতে অবস্থিত একটি অ-তোপ সেলামী ক্ষুদ্র দেশীয় রাজ্য, যা বর্তমানে ভারতের অন্তর্গত৷ ব্রিটিশ ভারতে এটি বোম্বে প্রেসিডেন্সির বরোদা এবং গুজরাত রাজ্য এজেন্সির মহীকাণ্ঠা এজেন্সিতে অবস্থিত রাজ্যগুলির মধ্যে একটি ছিলো। রাজ্যটির রাজধানী মোহনপুর ছাড়াও ছিলো আরো ৫২ টি গ্রাম, যা বর্তমানে গুজরাত রাজ্যের সবরকাণ্ঠা জেলায় অবস্থিত৷
মোহনপুরের পূর্ববর্তী একটি রাজ্য এবং ঐ রাজ্যে ১২২৭ খ্রিস্টাব্দ নাগাদ ঠাকুর যশপালের কোনো এক উত্তরসূরীর শাসনভার গ্রহণের ইতিহাস রয়েছে৷ যদিও রাজ্যটির পুরাতন ইতিহাস অস্পষ্ট৷
আয়তনে ক্ষুদ্র হলেও ১৯৪৩ খ্রিস্টাব্দের ডিসেম্বর মাসে বরোদা রাজ্যে যুক্ত হওয়া ক্ষুদ্রতর রাজ্যগুলির বহির্ভুত ছিলো ও তুলনামূলক বৃহত্তর ছিলো৷ 
১৯২৩ খ্রিস্টাব্দের ২৩শে জুন রাজ্যের শেষ শাসক বিনয়সিংজী সরতানসিংজী রাজ্যভার গ্রহণ করেন৷ তিনি যোধপুর রাজ্যর অউয়া ঠিকানার রাজকুমারীকে বিবাহ করেন৷ ১৯৪৭ খ্রিস্টাব্দে ভারতের স্বাধীনতা লাভের পর মোহনপুর রাজ্যের শেষ শাসক ভারতীয় অধিরাজ্যে যোগদানের ইচ্ছা প্রকাশ করে একীভূতকরণের দলিল স্বাক্ষর করলে ১৯৪৮ খ্রিস্টাব্দের ১০ই জুন তারিখে রাজ্যটিকে ভারতের বম্বে রাজ্যের অন্তর্ভুক্ত করা হয়৷ ১৯৬০ খ্রিস্টাব্দে বোম্বে রাজ্য দ্বিখণ্ডিত হয়ে মহারাষ্ট্র এবং গুজরাত প্রদেশ গঠন করলে পূর্বতন এই দেশীয় রাজ্যটি গুজরাত প্রদেশের অংশীভূত হয়।
মোহনপুর দেশীয় রাজ্যের শাসকগণ ঠাকুর উপাধিতে ভূষিত হতেন৷
নিলিয়া হান্টার

নীলিয়া হান্টার বাইডেন (২৮ জুলাই ১৯৪২ - ১৮ ডিসেম্বর ১৯৭২) একজন আমেরিকান শিক্ষক এবং মার্কিন যুক্তরাষ্ট্রের ৪৬তম রাষ্ট্রপতি জো বাইডেনের প্রথম স্ত্রী ছিলেন। ১৯৭২ সালে তিনি তার এক বছরের শিশু কন্যা অ্যামির সাথে একটি গাড়ি দুর্ঘটনায় মারা যান; তার দুই ছেলে, বিউ এবং হান্টার মারাত্মকভাবে আহত হয়েছিলেন তবে বেঁচে গিয়েছিলেন।
নীলিয়া হান্টারের জন্ম ২৮ জুলাই, ১৯৪২-এ নিউইয়র্কের স্কানেটেলস শহরে লুইস এবং রবার্ট হান্টারের (১৯১–-১৯৯১) পরিবারে জন্মগ্রহণ করেছিলেন। তিনি পেনসিলভেনিয়ার একটি মাধ্যমিক বোর্ডিং স্কুল পেন হলে লেখাপড়া করেন। তিনি স্কুলের ফরাসি ক্লাব, হকি, সাঁতার এবং ছাত্র পরিষদে সক্রিয় ছিলেন। মাধ্যমিক বিদ্যালয়ের পরে তিনি সিরাকিউজ বিশ্ববিদ্যালয়ে পড়াশোনা করেছিলেন এবং সিরাকিউজ সিটি স্কুল জেলার একটি স্কুল শিক্ষিকা ছিলেন। তিনি সাবেক ওউবার্ন সিটি কাউন্সিলম্যান রবার্ট হান্টারের সাথে সম্পর্কিত ছিলেন। 
নীলিয়া হান্টার বাহাদাসের নাসাউতে জো বিডেনের সাথে প্রথম দেখা করেছিলেন, যখন বিডেন বসন্তের বিরতিতে ছিলেন । এর খুব অল্প সময়ের মধ্যেই, বিডেন সিরাকিউসে চলে যান এবং ল স্কুলে পড়েন। এই দম্পতি ১৯৬৬ সালের ২ আগস্ট বিয়ে করেছিলেন। বিয়ের পরে, বিডেনস ডিলওয়ারের উইলমিংটনে চলে গেলেন, যেখানে বিডেন নিউ ক্যাসল কাউন্টি কাউন্সিলে ছিলেন। এই দম্পতির তিনজন সন্তান ছিল: জোসেফ রবিনেট "বিউ", রবার্ট হান্টার এবং নাওমি। বিডেন মার্কিন সিনেটর ডেলাওয়্যার জে কালেব বগস থেকে সরিয়ে আনার জন্য প্রচার চালিয়েছিলেন এবং নীলিয়াকে "দ্য নিউজ জার্নাল" তাদের প্রচারের "মস্তিষ্ক" হিসাবে বর্ণনা করেছে।
১৮ ডিসেম্বর, ১৯৭২-এ, তার স্বামী মার্কিন সিনেটর-নির্বাচিত হওয়ার অল্প সময়ের পরে, নীলিয়া ক্রিসমাস ট্রি কিনতে বাচ্চাদের অ্যামি, বিউ এবং হান্টারের সাথে গাড়ি চালাচ্ছিলেন। নীলিয়া হোকেসিনের পল্লী ভ্যালি রোড ধরে পশ্চিম দিকে গাড়ি চালিয়ে, ডেলাওয়্যার ডেলাওয়্যার রুট ৭ (চুনাপাথর রোড) দিয়ে চৌরাস্তাতে একটি স্টপ সাইন কাছে পৌঁছেছিলেন। এসময় তার গাড়িতে ট্রাফিক সিগনালের মধ্যে থাকা একটি ট্রাক এসে ধাক্কা দেয় । পুলিশ নির্ধারণ করেছিল যে নীলিয়া হয়তো ট্র্যাক্টর-ট্রেলারের পথে ঢুকে যান গেছে সম্ভবত তার মাথা ঘুরিয়ে দেওয়া এবং আসন্ন ট্রাকটি সে দেখতে পাননি। দুর্ঘটানার পর নীলিয়া এবং তার তিন শিশুকে উইলমিংটন জেনারেল হাসপাতালে নিয়ে যাওয়া হয়। নীলিয়া এবং অ্যামি ঘটনাস্থলেই মারা যান এবং তার দুই ছেলে গুরুতর আহত হয়ে বেঁচে গিয়েছিলেন। বিডেন ওই হাসপাতালে সেনেটের শপথ নিয়েছিলেন যেখানে তার ছেলেদের চিকিৎসা করানো হয়েছিলো। 
২০১৫ সালে ইয়েল বিশ্ববিদ্যালয়ে এক প্রারম্ভিক ভাষণে, বাইডেন তাঁর স্ত্রীর কথা বলেছিলেন, "আমার নির্বাচনের ছয় সপ্তাহ পরে আমার পুরো পৃথিবী চিরতরে পরিবর্তিত হয়েছিল। আমি যখন ওয়াশিংটনে কর্মী নিযুক্ত করছিলাম তখন আমার একটি ফোন কল এসেছিল। আমার স্ত্রী এবং তিনটি বাচ্চা ক্রিসমাস শপিং করছিল, একটি ট্র্যাক্টর ট্রেলার তাদেরকে আঘাত করে এবং আমার স্ত্রীকে হত্যা করেছিল এবং আমার মেয়েকে হত্যা করেছিল। এবং কেউই নিশ্চিত ছিল না যে আমার ছেলেরা বেঁচে থাকবে "" 
নীলিয়া হান্টার বিডেন পার্কের উইলমিংটন শহরের বাইরে ডেলাওয়্যারের একচেটিয়া নিউ ক্যাসল কাউন্টি শহরতলির একটি পার্ক তার স্মরণে উত্সর্গীকৃত। আউবার্নের কায়ুগা কমিউনিটি কলেজ, যেখানে নীলিয়ার বাবা বহু বছর ধরে খাদ্য পরিষেবা পরিচালনা করেছিলেন, বার্ষিক দুটি স্নাতককে নীলিয়া হান্টার বিডন পুরস্কার প্রদান করেন, একটি সাংবাদিকতার জন্য এবং একটি ইংরেজি সাহিত্যের জন্য । প্রাথমিক বিজয়ীদের মধ্যে ছিলেন উইলিয়াম (বিল) ফুলটন, যিনি পরবর্তীতে ক্যালিফোর্নিয়ার ভেনচুরার মেয়র হিসাবে দায়িত্ব পালন করেছিলেন।
মাদাম বোভারি

মাদাম বোভারি বিশ্ববরেণ্য ফরাসি সাহিত্যিক গুস্তাভ ফ্লোবের রচিত একটি বিশ্ববিখ্যাত ফরাসি উপন্যাস, এবং এটি কেবল পশ্চিমা সাহিত্যের ধারাকেই প্রভাবিত করে না, ফরাসি সাহিত্যেও একটি বিশিষ্ট স্থান তৈরি করে। স্পষ্টতই, ফরাসী সাহিত্যে অনেক উপন্যাস রচিত হয়েছিল, তবে কোনও উপন্যাস এটির সাথে মেলে না। কোনও বাস্তব উপন্যাস উনবিংশ শতাব্দীর কথাসাহিত্যের ইতিহাসে মেলে না। এই উপন্যাসটিতে, ফ্লোবের একটি গদ্য রচনা তৈরি করেছেন যাতে তিনি তাঁর অভিজ্ঞতা এবং পর্যবেক্ষণের সর্বোত্তম বর্ণনা দিয়েছেন; উপন্যাসটি বিশ্বের প্রায় প্রতিটি ভাষায় অনুবাদ করা হয়েছে।
উপন্যাসটির মূল চরিত্রটির নাম হচ্ছে এমা বোভারি যিনি বিবাহিত এবং রক্ষণশীল একটি সমাজে ব্যভিচার করেন।
খ্যাতিমান এই উপন্যাসের কাহিনী অবলম্বনে বহু চলচ্চিত্র এবং নাটক নির্মিত হয়েছে ভারতেও 'মায়া মেমসাব' (১৯৯৩) নামের একটি চলচ্চিত্র আছে যেটাতে দীপা সাহি এবং শাহ রুখ খান অভিনয় করেছিলেন।
আরএম

কিম নামজুন (, জন্ম - ১২ সেপ্টেম্বর , ১৯৯৪), যিনি তার স্টেজ নাম আরএম নামেও পরিচিত, হচ্ছেন একজন দক্ষিণ কোরিয়ান র‍্যাপার, সংগীত-রচয়িতা এবং রেকর্ড প্রডিউসার। তিনি দক্ষিণ কোরিয়ার প্রখ্যাত বয়ব্যান্ড বিটিএস এর একজন সঙ্গীতশিল্পী। ২০১৩ সালে তিনি বিটিএস এ যোগদান করেন।
আরএম ১২ সেপ্টেম্বর, ১৯৯৪ সালে দোংজাক-গু, দক্ষিণ কোরিয়াতে জন্মগ্রহণ করেন। পরিবারে তাঁর মা, বাবা এবং একজন ছোট বোন আছেন।
মাণসা রাজ্য

মাণসা রাজ্য ছিলো ব্রিটিশ শাসিত ভারতে অবস্থিত একটি অ-তোপ সেলামী ক্ষুদ্র দেশীয় রাজ্য, যা বর্তমানে ভারতের অন্তর্গত৷ ব্রিটিশ ভারতে এটি বোম্বে প্রেসিডেন্সির বরোদা, পশ্চিম ভারত ও গুজরাত রাজ্য এজেন্সির মহীকাণ্ঠা এজেন্সিতে অবস্থিত রাজ্যগুলির মধ্যে একটি ছিলো। রাজ্যটির রাজধানী ছিলো মাণসা, যা বর্তমানে গুজরাত রাজ্যের গান্ধীনগর জেলায় অবস্থিত৷
আয়তনে ক্ষুদ্র হলেও ১৯৪৩ খ্রিস্টাব্দের ডিসেম্বর মাসে বরোদা রাজ্যে যুক্ত হওয়া ক্ষুদ্রতর রাজ্যগুলির বহির্ভুত ছিলো ও তুলনামূলক বৃহত্তর ছিলো এটি৷ রাজ্যটি ৬৫ বর্গ কিলোমিটার ক্ষেত্রফল জুড়ে বিস্তৃত ছিলো এবং ১৮৯২ খ্রিস্টাব্দের জনগণনা অনুসারে এর জনসংখ্যা ছিলো ১৩২৯৯ জন৷ ১৯৪৭ খ্রিস্টাব্দে ভারতের স্বাধীনতা লাভের পর মাণসা রাজ্যের শেষ শাসক ভারতীয় অধিরাজ্যে যোগদানের ইচ্ছা প্রকাশ করে একীভূতকরণের দলিল স্বাক্ষর করলে ১৯৪৮ খ্রিস্টাব্দের ১০ই জুন তারিখে রাজ্যটিকে ভারতের বম্বে রাজ্যের অন্তর্ভুক্ত করা হয়৷ ১৯৬০ খ্রিস্টাব্দে বোম্বে রাজ্য দ্বিখণ্ডিত হয়ে মহারাষ্ট্র এবং গুজরাত প্রদেশ গঠন করলে পূর্বতন এই দেশীয় রাজ্যটি গুজরাত প্রদেশের অংশীভূত হয়।
মাণসা দেশীয় রাজ্যের শাসকগণ রাওয়াল উপাধিতে ভূষিত হতেন৷
রাজশ্রী-শ্রেণির টহল জাহাজ

রাজশ্রী-শ্রেণির টহল জাহাজগুলি ভারতীয় উপকূলরক্ষী বাহিনীর জন্য কলকাতারগার্ডেনরিচ শিপবিল্ডার্স অ্যান্ড ইঞ্জিনিয়ার্স (জিআরএসই) দ্বারা নির্মিত আটটি উপকূলবর্তী টহল জাহাজের একটি বহর।
রাজশ্রী শ্রেণির স্থানচ্যুতি ৩০৩ টন এবং দৈর্ঘ্য ৪৮.৯ মিটার (১৬০ ফুট)। এগুলি সমন্বিত সেতু ব্যবস্থা (আইবিএস), ইন্টিগ্রেটেড মেশিন কন্ট্রোল সিস্টেমের (আইএমসিএস) মাধ্যমে সমন্বয়সাধন করে। এই জাহাজগুলি তিনটি এমটিইউ ১৬ভি৪০০০এম৯০ সিরিজের ইঞ্জিন দ্বারা চালিত হয়, যার মধ্যে প্রতিটি ২১০০ আরপিএম এ ২,৭২০ বিএইচপি উৎপাদন করতে সক্ষম। তিনটি ৭১এস২ রোলস রইস কামেভা জেট প্রপুলশন ব্যবহার করে ৩১.৫ নট গতিতে জাহাজটি চলতে সক্ষম। ১৬ নটের গড় গতিতে জাহাজটি ১,৫০০ নটিক্যাল মাইল অতক্রম করতে পারে। জাহাজগুলি আন-বোর্ড সেন্সর এবং সরঞ্জামগুলির বিস্তৃত অ্যারের জন্য ৩২০ কিলোওয়াট বৈদ্যুতিক শক্তিও উৎপাদন করে। এই নৌযানগুলি ফ্লিট-৫০০ উপগ্রহ যোগাযোগ ব্যবস্থা সহ বিভিন্ন স্থলজ ও উপগ্রহ ভিত্তিক যোগাযোগ ব্যবস্থার সাথে যুক্ত।
শ্রেনির প্রথম জাহাজ আইসিজিএস "রাজশ্রী"কে জিআরএসই জেটিতে ২০১২ সালের ১৫ ফেব্রুয়ারি ইন্ডিয়ান কোস্ট গার্ডের ডিরেক্টর জেনারেল, ভাইস অ্যাডমিরাল এম.পি. মুরালিধরন দ্বারা কমিশন করা হয়।
গুন্টার ব্লোবেল

গুন্টার ব্লোবেল (২১ মে ১৯৩৬-১৮ ফেব্রুয়ারি ২০১৮) 
একজন সাইলেশীয় জার্মান ও আমেরিকান জীববিজ্ঞানী ছিলেন। প্রোটিনের মধ্যে অন্তর্নিহিত সংকেত বিদ্যমান, যেগুলোর মাধ্যমে কোষে তাদের পরিবহন ও স্থানীয়করণ প্রক্রিয়া নিয়ন্ত্রিত হয়। ব্লোবেল এটি আবিষ্কারের জন্য ১৯৯৯ সালে চিকিৎসাবিজ্ঞানে নোবেল পুরস্কারে ভূষিত হন।
ব্লোবেল নিম্ন সিলেশীয় প্রদেশের ভাল্টার্সডর্ফে জন্মগ্রহণ করেন। তখন এটি পূর্ব জার্মানির অংশ ছিল। ১৯৪৫ সালে লাল ফৌজের আগ্রাসন হতে পরিত্রাণ লাভের উদ্দেশ্যে তার পরিবার ভাল্টার্সডর্ফ থেকে পালিয়ে ড্রেসডেন শহরে স্থানান্তরিত হয়। ড্রেসডেনে যখন বোমা নিক্ষেপ করা হয়, তখন আট বছর বয়সী ব্লোবেলের পরিবার শহরের পশ্চিমে একজন আত্মীয়ের খামারে অবস্থান করছিল। ব্লোবেল জাখসেন প্রদেশের ফ্রেইবুর্গ শহরের এক জিমনেসিয়ামে প্রাথমিক অধ্যয়ন লাভ করেন। তিনি চিকিৎসাবিদ্যা নিয়ে পড়াশোনা করেন এবং টুবিঙ্গেন বিশ্ববিদ্যালয় হতে ১৯৬০ সালে স্নাতক হন। দুই বছর কাজ করার পর মেডিকেল ইন্টার্নশিপ শেষে তিনি উইসকনসিন অঙ্গরাজ্যের ম্যাডিসন শহরে গমন করেন। তিনি ভ্যান আর পোটারের বিজ্ঞানাগারে যোগ দেন। ১৯৬৭ সালে পিএইচডি ডিগ্রি লাভ করার পর তিনি বিশ্ববিদ্যালয়ে অণুজীববিজ্ঞান বিভাগে অধ্যাপক হিসেবে যোগদান করেন। 
ব্লোবেল ১৯৮৬ সালে হাওয়ার্ড হিউজেস চিকিৎসা ইনস্টিটিউটে যোগদান করেন। ১৯৯৯ সালে পেপটাইড সংকেত আবিষ্কারের জন্য চিকিৎসাবিজ্ঞানে নোবেল পুরস্কারে ভূষিত হন। পেপটাইড সংকেতসমূহ প্রোটিন লক্ষ্যকরণ বা প্রোটিন টার্গেটিংয়ের অপরিহার্য অংশ পরিগণিত হয়। এটি কোষগুলোকে সদ্য সংশ্লেষিত প্রোটিন অণুগুলোকে এক প্রকার "ঠিকানা চিহ্ন" বা অ্যাড্রেস ট্যাগ লাগিয়ে যথাযথ অবস্থানে পৌঁছাতে সহায়তা প্রদান করে।
ব্লোবেল নিউ ইয়র্ক প্রেসবিটেরিয়ান ওয়েলি কর্নেল চিকিৎসা কেন্দ্রে ২০১৮ সালের ১৮ ফেব্রুয়ারি ম্যানহাটনে শেষনিঃশ্বাস ত্যাগ করেন। মৃত্যুর দিকেই ব্লোবেল কোষ জীববিদ্যাকে আণবিক পর্যায়ে উন্নীত করার স্বীকৃতি লাভ করেন।
ড্রেসডেন শহরের পুনর্গঠন প্রচেষ্টায় ব্লোবেল সর্বদাই অবদান রাখেন। ১৯৯৪ সালে ব্লোবেল ফ্রেন্ডস অব ড্রেসডেন ইনকর্পোরেশন প্রতিষ্ঠা করেন। এটি একটি অলাভজনক সংস্থা, যা শহরটির উন্নতিকল্পে কাজ করে। ব্লোবেল ফ্রাউনকার্ক চার্চের পুনর্গঠন (যা ২০০৫ সালে সম্পন্ন হয়) এবং ইহুদি ধর্মােপাসনালয় বা সিনাগগ তৈরিতেও এটি অবদান রাখে।
১৯৪৫ সালে, ব্লোবেলের বোন যে রেলগাড়িতে করে যাতায়াত করছিলেন, সেই যুদ্ধবিমান থেকে রেলগাড়ির উপর আচমকা নিক্ষিপ্ত হয়। যার ফলে তার বোন মারা যান। তার এক ভাই মার্কিন সেনাবাহিনীতে কর্মরত ছিলেন। ব্লোবেল নিউ ইয়র্ক সিটির রকফেলার বিশ্ববিদ্যালয়ে ১৯৬৮ সাল থেকেই কর্মরত ছিলেন। ব্লোবেল ম্যানহাটনের আপার ইস্ট সাইড এলাকায় সহধর্মিণী লরা মায়োগলির সঙ্গে বসবাস করতেন। গুন্টার ব্লোবেল নেসলে কোম্পানি ও স্ক্রিপস গবেষণা ইনস্টিটিউটের পরিচালনা পর্ষদের সদস্য ছিলেন। এছাড়াও তিনি ক্রোমোসেল কর্পোরেশনের বৈজ্ঞানিক উপদেষ্টা পরিষদের সদস্য ছিলেন। তিনি শ পুরস্কার প্রদানকারী জীবনবিজ্ঞান ও চিকিৎসা নির্বাচন কমিটির একজন সদস্য ছিলেন। অপেরা সংগীত ও স্থাপত্যের প্রতি তার বিশেষ আকর্ষণ ছিল। বলা বাহুল্য, পরীক্ষামূলক বিজ্ঞানেও তিনি আগ্রহী ছিলেন।